Dokumen bocor dedah rancangan gagalkan belanjawan, guling kerajaan

MalaysiaNow kini boleh mendedahkan seorang ahli Parlimen Pakatan Harapan (PH) diberi tugas untuk menerangkan kepada rakan-rakan seangkatan lain bagi menggagalkan Belanjawan 2021 yang bakal menjadi punca kepada kejatuhan kerajaan Perikatan Nasional (PN).Satu “dokumen ringkas” disediakan ahli Parlimen itu menerangkan mengenai peruntukan yang diberikan kepada beberapa kementerian dan memberitahu ahli Parlimen lain supaya menolak undi belanjawan pada 26 November ini bagi membolehkan kerajaan baru dibentuk.“Jika kamu gagalkan undi belanjawan pada 26 November, kamu boleh cuba membentuk kerajaan baru dalam tempoh seminggu, kemudian dengan kadar segera bentangkan kembali belanjawan, pastikan ia diluluskan pada pertengahan Disember dan minta Dewan Negara memberi lampu hijau sebelum 1 Januari 2021,” tulis dokumen itu, selepas membuat perbandingan antara belanjawan 2020 dan 2021.Gesaan untuk mengagalkan belanjawan itu dilihat bertentangan dengan jaminan yang diberikan oleh pemimpin PH mengenai sokongan bersyarat mereka terhadap belanjawan dengan beberapa pindaan perlu dilakukan.Presiden PKR Anwar Ibrahim dan bekas perdana menteri, Najib Razak masing-masing berkata mereka akan menyokong belanjawan sekiranya kerajaan membenarkan pencarum Kumpulan Wang Simpanan Pekerja menggeluarkan simpanan Akaun 1, serta melanjutkan moratorium.Sebelum ini Yang di Pertuan Agong beberapa kali mengingatkan ahli-ahli Parlimen untuk memberi sokongan bagi memastikan belanjawan diluluskan, supaya tidak menyekat penyaluran peruntukan kritikal kepada petugas barisan hadapan dalam usaha memerangi Covid-19.Sebarang usaha mengagalkan belanjawan bermaksud kerajaan tumbang dan bakal mencetuskan pilihan raya tergempar musim pandemik yang sebelum ini pegawai kesihatan memberi amaran kemungkinan berlaku lonjakan baru jangkitan Covid-19.Gesaan untuk mengagalkan belanjawan itu dilihat bertentangan dengan jaminan yang diberikan oleh pemimpin PH mengenai sokongan bersyarat mereka terhadap belanjawan dengan beberapa pindaan perlu dilakukan.Tetapi dalam dokumen yang dilihat MalaysiaNow, ahli Parlimen itu mendakwa dana masih boleh disalurkan meskipun belanjawan tidak diluluskan dan kerajaan tumbang.Beliau turut mendakwa kerajaan terdahulu mengamalkan sikap “belanja dulu, luluskan kemudian”, dan perkara itu dilihat tidak menimbulkan sebarang masalah walaupun ketiadaan kerajaan.“Kerajaan interim boleh meluluskan belanjawan sementara dalam tempoh tiga hingga enam bulan sehingga penyelesaian politik ditemui.“Secara keseluruhan, Parlimen Malaysia sangat fleksibel dalam menguruskan belanjawan,” kata dokumen itu.Ia kemudian mendesak ahli-ahli Parlimen supaya memastikan undi belanjawan tidak diluluskan di peringkat dasar pada 26 November dan bukannya ketika peringkat jawatankuasa yang akan berlangsung dari 30 November hingga 15 Disember.“Lagi awal lebih bagus,” katanya.“Jika kamu gagalkan undi belanjawan pada 26 November, kamu boleh cuba membentuk kerajaan baru dalam tempoh seminggu, kemudian dengan kadar segera bentang kembali belanjawan, pastikan ia diluluskan pada pertengahan Disember dan minta Dewan Negara memberi lampu hijau sebelum 1 Januari 2021.”Ia berkata jika ahli Parlimen melengahkan sehingga 15 Disember untuk mengagalkan belanjawan, “Masa mungkin menghalang anda untuk mendapat laluan melalui Dewan Negara”.“Tetapi ia tidak mendatangkan kecelakaan,” kata dokumen itu, yang dipercayai sudah diedarkan dalam kalangan ahli Parlimen PKR bagi memberi gambaran bagaimana untuk mengundi belanjawan.


PKP 3.0 dilaksana kerana tak mustahil Malaysia jadi seperti India, kata Ismail Sabri

Menteri Kanan (Keselamatan) Ismail Sabri Yaakob mempertahankan tindakan kerajaan mengetatkan kembali kawalan pergerakan, mengatakan intervensi kerajaan yang dilakukan dalam pelaksanaan perintah kawalan pergerakan (PKP 3.0) di beberapa buah negeri adalah bagi mengelakkan negara berdepan krisis dahsyat Covid-19 seperti India.Beliau yang juga menteri pertahanan berkata, langkah tersebut diambil kerajaan kerana tidak mahu Malaysia menjadi seperti India yang kini merekodkan kes jangkitan Covid-19 yang kini sudah mencecah 20 juta.“Di India pemimpin mereka mengisytiharkan India sudah menang menentang Covid-19, mereka beri kebebasan.“Akhirnya, bila berlaku penularan Covid-19, kerajaan sudah tidak mampu mengawalnya.“Jadi, kita tak mahu perkara ini berlaku kepada negara kita,” kata naib presiden Umno itu dalam sebuah video yang dimuat naik di akaun Facebook hari ini.Sehingga semalam, kerajaan mengisytiharkan status PKP ke atas Selangor, Kelantan dan Kuala Lumpur selain beberapa daerah di Perak, Johor dan Terengganu.PKP 3.0 kali ini akan menerapkan beberapa prosedur operasi standard (SOP) yang ditetapkan Majlis Keselematan Negara termasuk tiada aktiviti sosial dan bazar Ramadan dibenarkan.Selain itu, SOP Aidilfitri turut diumumkan menjelang perayaan umat Islam yang minggu depan.Ismail berkata, tindakan kerajaan melaksanakan PKP di sesetengah tempat bukannya bertujuan untuk menyusahkan rakyat.“Saya tahu rakyat marah. Tujuan kita adalah untuk menyelamatkan nyawa rakyat,” katanya.Ismail berkata jika tidak ada campur tangan kerajaan dan pematuhan tidak lagi diikuti dengan baik oleh rakyat maka tidak mustahil negara akan menyaksikan peningkatan kes hingga mencecah lima ribu atau sepuluh ribu.“Jika sampai 10 ribu (kes), kita mungkin jadi macam India. Kita sayangkan rakyat kita, dan kita jaga rakyat kita,” katanya.


Imran Khan dinamakan ‘bersubahat’ dalam kes bunuh peguam

Polis Pakistan semalam secara rasmi menamakan bekas perdana menteri Imran Khan mempunyai kaitan dengan satu kes pembunuhan oleh lelaki bersenjata terhadap seorang peguam yang menuntut prosiding menghasut yang dikenakan terhadapnya.
Polis mengaitkan kes tersebut dengan bekas wira kriket berusia 70 tahun itu sebagai "bersubahat untuk membunuh", yang ketika ini berdepan puluhan pertuduhan sejak penyingkirannya dalam undi tidak percaya di Parlimen pada April tahun lalu.
Khan, yang belum didakwa berhubung pembunuhan peguam itu, bagaimanapun menafikan semua kes terhadapnya dan menyifatkan ia sebagai rekaan semata-mata oleh pihak lawan.
Reuters cuba mendapatkan komen daripada Setiausaha penerangan parti Tehreek-e-Insaf (PTI) Pakistan, Rauf Hasan, namun tidak berjaya.
Jurucakap kerajaan wilayah Babar Khan berkata Khan boleh menghadapi pertuduhan rasmi jika kes pembunuhan itu dibicarakan.
Abdur Razaq, peguam yang dibunuh, sebelum ini memfailkan petisyen mahkamah menuntut prosiding hasutan terhadap Khan kerana membubarkan kerajaannya selepas usul undi tidak percaya.
Menurut polis, Razaq maut selepas ditembak lelaki bersenjata yang menunggang motosikal ketika beliau dalam perjalanan ke mahkamah Selasa lalu.
Anak lelaki Razaq, Siraj Ahmad, yang juga seorang peguam, memberitahu polis bahawa bapanya telah dibunuh oleh lelaki tidak dikenali dengan "bersubahat dengan bekas perdana menteri", menurut laporan polis yang difailkan olehnya dan dilihat Reuters.
Sehingga kini, masih belum jelas bagaimana hubungan antara lelaki bersenjata yang tidak dikenali dan Khan berlaku.
Minggu lalu, Khan dibebaskan dengan jaminan atas tuduhan bersubahat dengan keganasan terhadap tentera oleh penyokongnya yang membantah selepas dia ditangkap dan ditahan pada 9 Mei dalam kes rasuah.


PM saman MB Kedah berhubung ucapan berbaur fitnah

Perdana Menteri Anwar Ibrahim hari ini memfailkan saman terhadap Menteri Besar Kedah Muhammad Sanusi Md Nor, berhubung ucapan berbaur fitnah mengaitkannya dengan perlakuan tidak bermoral dalam satu kempen ceramah Jelajah PN Best Tambun.
Anwar, 75, selaku plaintif, memfailkan saman itu menerusi Tetuan SN Nair & Partners di Mahkamah Tinggi Alor Setar dengan menamakan Sanusi, 48, sebagai defendan tunggal.
Berdasarkan pernyataan tuntutan, Anwar mendakwa pada 13 November lalu, Sanusi, yang juga pengerusi Perikatan Nasional (PN) Kedah, telah memberi ucapan pilihan raya pada ceramah tersebut sebagai menyokong calon PN bagi Parlimen Tambun, Ahmad Faizal Azumu dengan ratusan pengunjung menghadiri ceramah itu.
Anwar berkata ucapan dalam ceramah itu telah diterbitkan atau menyebabkan penerbitan semula dan disiarkan secara siaran langsung di aplikasi Facebook di bawah nama “Faizal Azumu” yang mendapat tontonan melebihi 88,000 kali, 531 reaksi, 58 kali perkongsian dan 384 komen, setakat tarikh pemfailan saman itu.
Pengerusi Pakatan Harapan (PH) itu mendakwa pada 14 November lalu, kenyataan fitnah daripada video tersebut telah dipetik oleh Malaysiakini dan portal itu menerbitkan satu artikel dalam bahasa Malaysia dan Inggeris.
Menurut Anwar, kenyataan fitnah itu antaranya membawa maksud plaintif mendapat pengampunan diraja melalui penipuan dan kekal tidak diampunkan serta telah memperdaya Yang di-Pertuan Agong, seorang pembohong, tidak boleh dipercayai, tidak beretika dan mengkhianati mandat rakyat.
Plaintif mendakwa kenyataan-kenyataan itu adalah tidak benar, keji serta berniat jahat dengan tujuan untuk menghasut orang ramai dan menimbulkan kebencian peribadi terhadapnya dan PH semasa tempoh berkempen menjelang Pilihan Raya Umum ke-15 (PRU15) pada 19 November lalu.
Anwar berkata akibat daripada kenyataan fitnah itu menyebabkannya dihina, mendapat cemuhan daripada masyarakat selain memudaratkan imej dan reputasi baiknya sebagai presiden PKR, pengerusi PH, ahli Parlimen Tambun, perdana menteri ke-10 dan menteri kewangan.
Anwar berkata pada 16 November lalu, plaintif melalui peguamnya menuntut defendan menarik balik, memohon maaf, mengaku janji untuk tidak mengulangi dan membayar ganti rugi kepada plaintif, namun defendan melalui surat peguamnya bertarikh 7 Disember lalu, membalas surat dan menyatakan pengakuan tidak berbelah bahagi mengenai fakta dalam ucapan tersebut.
Sehubungan itu, plaintif memohon ganti rugi am, teruk serta teladan selain perintah untuk menghalang defendan daripada terus mengungkap, mengarang, menerbitkan atau menerbitkan kenyataan serupa terhadap plaintif serta relif-relif lain yang difikirkan sesuai oleh mahkamah.
Peguam SN Nair, yang mewakili Anwar, ketika dihubungi Bernama, berkata saman itu difailkan pada jam 4.30 petang tadi.


Selepas 4 tahun ‘terabai’, kerja baik pulih stesen bas Batu Pahat kini bermula

Gerak kerja baik pulih stesen bas awam tumpuan Batu Pahat, Johor yang sudah “terabai” selama lebih kurang empat tahun dilihat sudah bergerak aktif sejak beberapa hari lalu susulan laporan tular MalaysiaNow, kira-kira dua minggu lalu.Perkembangan itu memberikan kelegaan kepada para penyewa dan peniaga di kompleks tiga tingkat di Jalan Rugayah itu.Beberapa peniaga dan penyewa memberitahu MalaysiaNow, setakat ini kerja baik pulih dijalankan secara konsisten selepas dipercayai pihak kontraktor bimbang sekiranya terdapat laporan susulan mengenai tempat tersebut sekali lagi.Seorang peniaga dan penyewa yang hanya mahu dikenali sebagai Saiful berkata, beberapa pekerja sudah kelihatan di lapangan untuk meneruskan kerja baik pulih bangunan itu.“Mereka dah sambung semula kerja tapi tak tahulah sampai siap atau tidak,” katanya kepada MalaysiaNow.Beberapa keping foto dan video dihantar kepada MalaysiaNow menunjukkan kerja baik pulih di bahagian luar bangunan itu sedang dijalankan.Sebelum ini, MalaysiaNow melaporkan keadaan stesen bas awam itu yang sungguh daif dan kotor tidak ubah seperti peninggalan “tempat zombie” mendapat perhatian ramai pihak.Ini susulan bangunan itu pernah menjadi lokasi tersohor memandangkan ramai pengembara memilihnya sebagai lokasi transit pengangkutan darat dan pilihan utama penduduk setempat untuk membeli belah termasuk golongan tu pelajar.Selepas kerja baik pulih kompleks bangunan itu bermula sejak empat tahun lalu, perkembangan kerja yang dilakukan amat perlahan dan disifatkan peniaga sebagai diabaikan.Ini menyebabkan ramai peniaga bertindak untuk keluar dan memilih lokasi baru bagi meneruskan perniagaan masing-masing.Seorang penjaga kaunter tiket bas ekspres dikenali sebagai Mira berkata, hatinya lega sejak beberapa hari lalu apabila sampai di tempat kerja.“Saya nampak ada orang masuk buat kerja. Sudah sekian lamanya saya duduk di situ berasa sangat sunyi.“Dua, tiga hari ni saya dengar bunyi orang gerudi dinding, bunyi orang ketuk lantai. Saya suka walaupun bising.“Ia buat saya tahu bahawa kerja yang tertangguh ni akhirnya dah dimulakan semula,” katanya kepada MalaysiaNow.


Najib yang tidak relevan

Semasa berucap di Konvensyen Barisan Nasional ke-48 semalam, bekas perdana menteri yang sekarang ini menjadi individu yang menunggu talian hayat politiknya terakhir di Mahkamah Persekutuan, Najib Razak telah menyatakan bahawa Pengerusi Pejuang Dr Mahathir Mohamad sebagai tidak lagi relevan.Yang anehnya, Najib menyandarkan kenyataan itu pada keputusan Pilihan Raya Negeri (PRN) Johor baru-baru ini.Mungkin Najib memilih pentas konvensyen itu untuk memperlekeh Pejuang dan Mahathir.Namun, kita lihat ini satu lagi usaha terdesak Najib untuk kekal menagih publisiti murahan.Lewat ini, kita juga mendengar pelbagai tohmahan dilemparkan terhadap Mahathir oleh Najib.Skandal Forex-BNM kononnya kata Najib mesti dikaji semula.Tetapi yang terbukti setakat ini, Mahathir tidak langsung dihadapkan ke mahkamah bagi apa-apa pertuduhan.Jauh sekali dijatuhkan hukuman. Yang ada hanyalah siasatan demi siasatan, keterangan demi keterangan, panggilan ke badan bebas siasatan demi panggilan ke badan bebas siasatan. Akhirnya tiada apa-apa.Lain pula halnya dengan Najib yang berdepan pelbagai pertuduhan. Bukan sahaja kes-kes jenayah SRC, 1MDB, salah guna kuasa dan sebagainya, tetapi juga tuntutan elak membayar cukai LHDN sebanyak RM1.69 bilion.Malah siapa yang boleh terlepas pandang kes SRC?Pertuduhan mengenai pecah amanah jenayah dan wang RM42 juta yang masuk ke akaun peribadinya.Mahkamah Tinggi Kuala Lumpur menjatuhkan hukuman 12 tahun penjara dan denda RM210 juta, yang disahkan kemudiannya oleh panel hakim-hakim Mahkamah Rayuan.Persoalannya, bukankah ini semua kelihatan sebagai gimik politik oleh Najib?Segala serangan ke atas Mahathir adalah berdasarkan “assumption”, dakwaan, sangkaan dan kata-kata tanpa asas.Tetapi lain pula kes Najib. Mahkamah memutuskan berdasarkan keterangan dan bukti jelas melalui dokumen-dokumen.Sebagai rakyat, kita mesti menilai sesuatu itu dengan menimbang fakta, keterangan, bukti dan membandingkan dengan fakta-fakta lain. Contohnya, dikatakan orang, Mahathir ada berbilion wang ringgit. Tetapi dimana? Dalam akaun apa?Lain pula kes SRC Najib. Mahkamah dipertonton dengan dokumen- dokumen pindahan wang secara telegrafik dan dokumen-dokumen arahan pembayaran ke akaun-akaun peribadi Najib.Maka, terpulanglah pada rakyat menilai siapa yang relevan dan siapa yang tidak relevan.Sama ada yang berprinsip atau yang menanti hukuman.Muhammad Rafique Rashid Ali adalah timbalan ketua Majlis Pimpinan Pejuang Wilayah Persekutuan* Tulisan ini adalah pandangan peribadi penulis yang tidak semestinya mencerminkan pandangan MalaysiaNow


Lula menang pusingan kedua pilihan raya presiden Brazil

Bekas presiden Brazil Luiz Inacio Lula da Silva dari Parti Pekerja (PT) memenangi pusingan kedua pemilihan presiden pada Ahad dan akan memulakan tugasnya bermula 1 Januari 2023 untuk penggal empat tahun, lapor Xinhua.
Menurut data dikeluarkan Tribunal Pilihan Raya, Lula da Silva memperoleh 59.8 juta undi (50.86%) mengatasi Presiden semasa Jair Bolsonaro dari Parti Liberal (PL) dengan 57.8 juta undi (49.14%).
Keputusan itu sekali gus mencatatkan kemenangan tipis dalam sejarah pilihan raya presiden Brazil.
Pada pusingan pertama 2 Oktober lalu, Lula da Silva memperoleh 48.3% undian berbanding Bolsonaro yang menerima 43.2%.
Dalam kempen pilihan rayanya, Lula da Silva menumpukan isu sosial termasuk berikrar melaksanakan kenaikan gaji minimum, pengukuhan syarikat milik kerajaan dan usaha membasmi kelaparan dan kemiskinan.


Graduan perlu bantuan, tunjuk ajar untuk berjaya jadi usahawan, kata pakar

Pandemik Covid-19 dilihat memberi kesan kepada ketidaktentuan pasaran kerja sehingga menyebabkan kehilangan pekerjaan dalam tempoh masa tujuh bulan bagi beberapa sektor termasuk peruncitan, penerbangan dan perhotelan yang memaksa perniagaan mengecilkan operasi ataupun gulung tikar.Tahun ini sahaja, lebih tiga per empat daripada sejuta tenaga kerja bertukar menjadi penganggur.Ditambah pula, lebih lima juta graduan 2019 masuk ke alam pekerjaan dalam pasaran tenaga kerja yang dianggarkan 21 juta pekerja, persaingan gaji kini semakin tepu.Melihat kepada senario itu, adalah tidak menghairankan jika para graduan cenderung meneroka bidang keusahawanan sebagai sumber pendapatan, sama ada demi meneruskan kelangsungan hidup atau cita-cita peribadi, atau menambah pengalaman kerja yang diperlukan majikan.Malah sebelum pandemik bermula, Kementerian Pengajian Tinggi pada tahun 2017  meramalkan pada tahun 2020, 15% daripada para graduan akan berkecimpung dalam bidang perniagaan.Kementerian Pembangunan Usahawan, yang menyediakan latihan keusahawanan di bawah program Protege untuk graduan turut melaporkan pada tahun 2019 lebih 200,000 menyertainya, satu program khas untuk menangani pengganguran golongan belia selepas tamat pengajian.Bagaimanapun, bidang keusahawanan mempunyai kesulitannya sendiri disamping peluang dan pertumbuhan.Walaupun terdapat geran daripada kementerian ataupun agensi seperti Cradle sebagai talian hayat bagi graduan yang tidak mempunyai sokongan kewangan daripada ahli keluarga, terdapat cara lain boleh menentukan sama ada keusahawanan lepasan ijazah akan berhasil atau tidak.Lilyana Latiff, ketua pegawai eksekutif di Yayasan Beta, berterus terang mengenai apa yang perlu dilakukan dan perlu dipunyai untuk berjaya.“Mempunyai jaringan yang baik adalah sangat penting, begitu juga rasa ingin tahu dan keyakinaan,” katanya kepada MalaysiaNow.“Dan walaupun kebanyakan individu pada awalnya bergelut sebelum berjaya, kesanggupan untuk bekerja dengan mentor mampu memberikan perbezaan.”Pernah menjawat jawatan sebagai ketua pegawai eksekutif Yayasan Usahawan Baru (MyNEF), membolehkan beliau melihat beratus-ratus cadangan perniagaan daripada usahawan bercita-cita tinggi, Lilyana memberi nasihat yang tidak ada di sekolah perniagaan.“Mungkin ada orang yang memiliki kemampuan semula jadi untuk menjadi usahawan daripada orang lain, tetapi memiliki sistem sokongan yang baik sama ada daripada ayah atau pakcik yang mempunyai pengalaman menjalankan perniagaan sendiri, dapat membantu.”Dengan mengambil contoh Anthony Tan, pengasas Grab.Tan berasal daripada dinasti usahawan yang berdiri di atas kaki sendiri.“Sekiranya anda berasal daripada generasi usahawan, sebagai seorang graduan anda mungkin akan lebih selesa meneroka bidang keusahawanan.Tambahnya, “tetapi ada yang mungkin berasal dari kawasan luar bandar tidak mempunyai mentor keluarga, yang secara semula jadi mungkin tidak adil kepadanya, memiliki kelebihan atau kepintaran,” namun di sebalik kekurangan tersebut, boleh berjaya.Satu kisah kejayaan yang jarang berlaku ialah Arif Tukiman dan Runcloud, yang kini merupakan sebuah syarikat global memberi perkhidmatan kepada pelanggan di Kanada dan Eropah. Ia bermula daripada idea antara Arif dan rakan lulusan bidang kejuteraan perisian dari UiTM.“Dan walaupun kebanyakan individu pada awalnya bergelut sebelum berjaya, kesanggupan untuk bekerja dengan mentor mampu memberikan perbezaan.Lilyana telah menjemput Arif untuk menghadiri ke majlis Anugerah Nordic Startup di Sweden tiga tahun lalu, yang melakukan kerja-kerja asas untuk Runcloud dan memiliki geran Cradle. Arif bertemu -usahawan usahawan muda sepertinya, baru keluar kolej, bergelut untuk melihat sama ada pasaran akan menerima idea mereka.Pengalaman itu bukan sahaja memberikannya ramai kenalan, tetapi dengan pengetahuan yang mampu mengatasi keraguan diri dan kurang keyakinan.Pengalaman itu juga memberikan dia kebolehlaksanaan di antara perisian sebagai satu perkhidmatan yang dapat memberi perkhidmatan kepada pelanggan global dan bukannya satu produk terbatas dengan keadaan geografi atau peraturan kastam.Sepanjang tempoh itu juga, Arif dan rakan-rakanya telah dijemput ke TechCrunch, syarikat dalam talian yang memfokuskan kepada industri teknologi, dan selepas melalui proses temuduga yang panjang, mereka mendapat pengiktirafan sebagai perintis awal.Hari ini, Runcloud menguruskan lebih daripada 200,000 pelayan internet untuk pelanggannya.Kejayaan seperti itu mungkin jarang berlaku, tetapi ia tidak mustahil, kata Lilyana, berdasarkan program sokongan luas dan sumber tersedia untuk memberi aspirasi kepada usahawan Malaysia, sama ada mereka mahu menjual pakaian dalam media sosial atau mencari formula yang memanfaatkan teknologi, sama seperti kisah Dropee.Dropee adalah satu-satunya syarikat Malaysia yang terhasil daripada program Y-Combinator yang membiayai modal permulaan yang berpotensi untuk berkembang.“Satu faktor biasa usahawan muda yang berjaya selepas bergraduan ialah mereka yang tidak mengikut kebiasaan,” kata Lilyana.“Mereka akan bertanya soalan yang sukar dan akan membuat anda merasa tidak selesa dengan rasa ingin tahu dan terlalu inginkan jawapan mereka,” tambahnya.“Mereka mungkin mempunyai jawapan untuk semua soalan sukar itu,” kata Lilyana kepada MalaysiaNow, “tetapi mereka bertanya kerana ingin mengesahkannya. Sebagai seorang pelabur dan jurulatih, saya tidak akan kecewa jika mereka tidak mengikut cakap saya, kerana akhirnya saya mahu mereka membuat keputusan sendiri dan perniagaan mereka.”Walaupun pengetahuan mengenai pasaran diperlukan, usahawan yang muda dan nekad dapat memanfaatkan ilmu daripada bimbingan mentor berpengalaman.


Banjir kilat di Filipina ragut 13 nyawa

Sekurang-kurangnya 13 orang terkorban pada Jumaat dan ramai lagi hilang selepas hujan lebat semalaman membanjiri beberapa bandar di wilayah Maguindanao di selatan Filipina, lapor Xinhua, memetik seorang pegawai tempatan.
Memetik laporan awal, Ketua Jabatan Pengurangan Risiko dan Bencana Maguindanao, Nasrullah Imam berkata 13 mati akibat lemas atau tanah runtuh dan pejabat berkenaan masih menilai keadaan.
Maguindanao ialah wilayah yang terletak di Wilayah Autonomi Bangsamoro Islam Mindanao.
Media tempatan melaporkan hujan lebat itu ada kaitan dengan ribut tropika Nalgae yang dijangka melanda Ahad ini di pulau utama Luzon.
Menurut Pentadbiran Perkhidmatan Atmosfera, Geofizik dan Astronomi Filipina, Nalgae dijangka menjadi ribut tropika yang teruk pada Jumaat dan bertukar kepada taufan menjelang Sabtu.
Filipina adalah antara negara paling terdedah kepada bencana berikutan lokasinya di Lingkaran Api Pasifik dan lingkaran taufan Pasifik.
Secara purata, negara kepulauan itu dilanda 20 taufan setiap tahun dengan beberapa daripadanya teruk dan merosakkan.


Tiada gelombang PN di Selangor walau raih kemenangan besar PRU15, kata penganalisis

Gelombang tsunami Melayu kepada Perikatan Nasional (PN) pada Pilihan Raya Umum ke-15 (PRU15) telah menepis segala ramalan dan kajian pihak penyelidik dan badan pemikir, baik di dalam atau luar negara.
PN yang berjaya mendapat 73 kerusi muncul gabungan kedua terbesar selepas Pakatan Harapan (PH) dengan 82 kerusi.
Barisan Nasional (BN), yang mana sesetengah pihak menjangkakan mampu membentuk kerajaan hanya berjaya mendapat 30 kerusi Parlimen.
Undi Melayu yang berpihak kepada PN merupakan kesinambungan dua Pilihan Raya Negeri (PRN) sebelum ini, iaitu Melaka dan Johor yang mana gabungan berkenaan berjaya melakukan “inroads” ke dalam kawasan-kawasan masyarakat Melayu.
PRN Melaka dan Johor menyaksikan, PN mendapat tempat kedua dikebanyakan kerusi majoriti Melayu walaupun tidak memenangi banyak kerusi.
Di kawasan-kawasan Melayu, PH menang kerana berlaku pertandingan lebih dua penjuru yang mana undi Melayu berpecah antara ketiga-tiga gabungan utama tersebut.
Di Tambun contohnya, Perdana Menteri Anwar Ibrahim berjaya memperoleh 49,625 undi dengan majoriti 3,736.
Penyandang kerusi, Ahmad Faizal Azumu memperoleh 45,889 manakala calon BN Aminuddin Md Hanafiah memperoleh 28,140 undi.
Ia sekaligus menimbulkan persoalan mengenai keutuhan PH beberapa negeri termasuk Selangor yang akan melangsungkan PRN pada tahun depan, apabila BN kini menyertai kerajaan perpaduan di bawah kepimpinan Anwar.
Penganalisis politik Oh Ei Sun dari Singapore Institute of International Affairs berkata, situasi satu lawan satu antara gabungan PH-BN dengan PN hanya boleh diandaikan sekiranya kerjasama di peringkat persekutuan diteruskan pada PRN Selangor akan datang.
"Kita masih belum pasti jika ada peruntukan kerusi antara PH dan BN, memandangkan BN tidak cenderung untuk membiarkan sahaja PH bertanding.
"Jadi akan ada pusingan rundingan dalaman, apatah lagi mereka berdepan dengan PAS dan Bersatu," katanya kepada MalaysiaNow.
Sebagai rekod Selangor antara negeri yang tidak membubarkan Dewan Undangan Negeri (DUN) selari dengan PRU15.
Pada PRU14, PH berjaya mengekalkan dominasi di negeri terkaya Malaysia itu dengan memenangi 51 daripada 56 kerusi.
Baki kerusi dimenangi oleh BN (4) dan PAS (1).
PH berjaya menawan negeri Selangor bermula 2008 semasa gabungan itu dikenali sebagai Pakatan Rakyat.
Kartini Aboo Talib, penganalisis politik daripada Universiti Kebangsaan Malaysia (UKM) bagaimanapun tidak optimistik dengan tsunami PN di Selangor.
Katanya, orang Melayu tidak menyokong rasuah yang membarah dalam Umno, namun pada masa yang sama tidak menyokong pendekatan liberal yang dibawa PH.
"Bagi siri-siri PRN, undi org Melayu-Islam akan memihak kepada PN, terutama negeri yang mempunyai kawasan Felda dan luar bandar di mana terletak sekolah-sekolah pondok dan agama.
"Selangor banyak kawasan bandar dan demografi bukan Melayu yang signifikan, jadi agak sukar melihat 'tsunami hijau' di Selangor," katanya.
Beliau juga tidak yakin dengan kesepakatan kerusi antara BN dan PH, apatah lagi kerusi DUN berbeza dengan kerusi Parlimen.
"Harus diingat BN tidak selamanya bersama PH. Kerajaan ada kini adalah cadangan Yang di-Pertuan Agong iaitu kerajaan perpaduan.
“Bila-bila sahaja  BN akan mengorak langkah dan bertanding," tambahnya.
Menurut Kartini, PH dijangka mengalami pengurangan undi pada PRN yang dijadual pada tahun depan.
Dalam pada itu, Oh berkata situasi BN menentang PH pada PRN akan datang akan jadi janggal tatkala Anwar perlu mengekalkan sinergi kerajaan pentadbirannya.
"Ia akan jadi janggal walaupun bukanlah pertama kali, seperti pada 1980 dan 1990-an ketika Parti Dayak Sarawak yang merupakan pemabangkang negeri bekerjasama dengan parti Sarawak lain di peringkat pusat," katanya.
Katanya, contoh paling hampir ialah BN dan PN yang bertanding menentang satu sama lain di PRN Johor dan Melaka.


Tahniah Armada, lebih 300 ahli daftar sebagai sukarelawan MyVAC

Dalam pada negara mendepani cabaran Covid-19 dengan tekad Malaysia untuk mencapai imuniti kelompok dalam kalangan masyarakat Malaysia. Semestinya lebih ramai sukarelawan diperlukan bagi membantu petugas awam utamanya bagi proses pemberian vaksin di bawah Program Imunisasi Covid-19 Kebangsaan (PICK). Ditambah, hanya sekitar 280,000 petugas kesihatan awam dalam negara yang mana bukan semuanya bertugas untuk tujuan PICK.Atas kesedaran itu, Armada menerusi seruan ketua pemudanya, Wan Ahmad Fayhsal telah menggerakkan kempen secara dalaman kepada seluruh ahli Armada segenap peringkat untuk mendaftar sebagai sukarelawan MyVAC yang merupakan sebuah inisiatif kerajaan Malaysia di bawah kementerian belia dan sukan bagi membantu kerja-kerja sukarela menguruskan penerima vaksin di pusat pemberian vaksin (PPV).Syukur ke hadrat ilahi, hasil dari kempen dalaman ini, seramai 342 orang ahli telah tampil untuk membantu dan mendaftar sebagai ‘Sukarelawan Bukan Kesihatan’ melalui program MyVAC tersebut. Kesemua lebih 300 sukarelawan ini adalah merupakan ahli-ahli Armada dari seluruh Malaysia yang akan membantu di PPV terpilih dalam kawasan masing-masing. Dari jumlah tersebut, seramai 127 ahli Armada telah pun memulakan tugasan mereka.Armada akan meneruskan iltizam sayap Parti Bersatu ini yang membulatkan tekad membantu masyarakat sebagai wadah dalam menterjemah politik khidmat, moga jiwa kesukarelawan dalam kalangan ahli Armada terus subur dan terus menerus bersemangat menabur jasa dan bakti demi agama, bangsa dan negara.Mohd Ashraf Mustaqim adalah ketua penerangan Armada Nasional* Tulisan ini adalah pandangan peribadi penulis yang tidak semestinya mencerminkan pandangan MalaysiaNow


SPRM reman 8 suspek termasuk eksekutif GLC berhubung rasuah RM2.3 bilion

Suruhanjaya Pencegahan Rasuah Malaysia (SPRM) menahan reman lapan individu bagi membantu siasatan berhubung kes rasuah sebanyak RM2.3 bilion melibatkan syarikat berkaitan kerajaan (GLC).Permohonan reman terhadap kesemua suspek berusia antara 35 hingga 45 tahun tersebut dibuat di Mahkamah Majistret Putrajaya dan Mahkamah Majistret Kuching, Sarawak. Di Putrajaya, majistret Shah Wira Abdul Halim membenarkan permohonan reman selama empat hari terhadap dua individu dan lima hari terhadap empat individu.Sementara itu, majistret Zubaidah Sharkawi membenarkan permohonan reman selama lima hari dan dua hari terhadap dua lagi suspek di Kuching. Menurut sumber SPRM, kesemua suspek yang terdiri daripada ketua pegawai eksekutif, ketua pegawai operasi, pegawai eksekutif, pengarah dan pemilik syarikat dipercayai terlibat dalam perlakuan rasuah membabitkan beberapa projek milik sebuah GLC dengan anggaran nilai kontrak keseluruhan melebihi RM2.3 bilion antara 2017 hingga 2021.Sumber turut berkata kesemua suspek ditahan di ibu pejabat SPRM, Putrajaya dan SPRM Sarawak antara 1.30 petang semalam hingga 12.30 tengah malam tadi ketika hadir memberi keterangan. Tambahnya, susulan penahanan tersebut, beberapa sitaan oleh SPRM dilaksanakan termasuk 10 kenderaan mewah pelbagai jenama, pelbagai mata wang tunai melebihi RM27,000 dan lebih 50 barang kemas pelbagai jenis termasuk bongkah emas, 15 jam tangan mewah pelbagai jenama, 13 beg tangan mewah.SPRM juga turut membekukan 12 akaun syarikat dan individu susulan penahanan itu.Sementara itu, Pengarah Kanan Bahagian Siasatan SPRM Hishamuddin Hashim mengesahkan penahanan tersebut dan berkata kes disiasat mengikut Seksyen 17 Akta SPRM 2009.


Sarawak catat korban Covid-19 tertinggi

Sarawak hari ini melaporkan 28 kematian akibat Covid-19 termasuk kes tertunggak, angka kematian harian tertinggi sejak pandemik melanda negeri itu tahun lalu.Jawatankuasa pengurusan bencana negeri itu berkata 25 kematian adalah kes tertunggak dengan sembilan dilaporkan pada 10 Oktober, tujuh pada 8 Oktober, dua pada 7 Oktober dan satu pada 30 September.Menurut data kementerian kesihatan Github, jumlah pesakit Covid-19 unit rawatan rapi (ICU) di Sarawak meningkat sejak Ogos lalu, dengan menempatkan 108 kes aktive.Kemasukan pesakit di Hospital dan penggunaan katil ICU kekal menunjukkan trend meningkat sejak Ogos.Sarawak juga turut menyaksikan peningkatan jumlah pesakit yang memerlukan bantuan alat pernafasan sejak Ogos.Menurut laman sesawang CovidNow, daripada keseluruhan 108 pesakit di ICU, 48 memerlukan bantuan alat pernafasan.


226 kes baru, tiada kematian akibat Covid-19

Sejumlah 226 kes baru Covid-19 direkodkan semalam menjadikan jumlah keseluruhan sebanyak 5,044,204 kes.
Sebanyak 202 pesakit turut dilaporkan sembuh, menjadikan jumlah keseluruhan kes sembuh sebanyak 4,998,003.
Ketika ini, 9,235 kes aktif direkodkan di mana 8,913 atau 96.5% daripadanya menjalani kuarantin kendiri.
Tiada pesakit ditempatkan ke pusat kuarantin sementara 318 (3.4%) kes dimasukkan ke hospital.
Kes yang memerlukan rawatan di unit rawatan rapi (ICU) adalah sebanyak empat kes dan tiada kes memerlukan bantuan alat pernafasan.
Tiada kematian dicatatkan menjadikan keseluruhan korban akibat wabak itu kekal sebanyak 36,966 orang.


UAE tumpaskan penyeludupan kokain terbesar dalam operasi ‘Scorpion’

Pihak berkuasa Emiriah Arab Bersatu (UAE) merampas setengah tan kokain dianggarkan bernilai AS$136 juta (RM568.28 juta), antara rampasan terbesar dadah di negara teluk itu.Menurut polis Dubai, pihaknya “telah menumpaskan percubaan menyeludup kira-kira 500 kilogram dadah mampat ke negara itu.”“Pasukan narkotik menganggarkan dadah itu bernilai lebih 500 juta dirham (AS$136 juta) yang disembunyikan dalam kontena kargo,” kata polis.UAE yang terdiri daripada tujuh wilayah emiriah termasuk Dubai, mempunyai dasar sifar toleransi terhadap pemilikan dadah.Menurut polis, mereka menggagalkan cubaan untuk menyeludup dadah itu selepas menerima maklumat mengenai kontena kargo yang membawa barangan seludup melalui pelabuhan.Dalam operasi yang dinamakan “Scorpion”, seorang suspek berasal dari Asia Barat ditangkap dan kita mengesyakinya sebagai orang tengah sindiket dadah antarabangsa.“Ketika kontena itu tiba, suspek memindahkan dadah itu ke emiriah lain dan menyimpannya di sebuah gudang sebelum dijual,” kata Pengarah Jabatan Anti Narkotik, Eid Mohammed Thani Hareb dalam sebuah kenyataan.Beliau turut berkata, ketika serbuan suspek ditahan ketika sedang melakukan pemindahan di gudang terbabit.Penyeludup dadah kebiasaannya berdepan hukuman mati di UAE namun hukuman itu jarang dilaksanakan.


MT Umno akan buat keputusan berhubung rundingan dengan PAS, kata Tok Mat

Keputusan sama ada Umno dan PAS akan mengadakan rundingan termasuk bagi menghadapi Pilihan Raya Umum ke-15 (PRU15) akan dibuat oleh Majlis Tertinggi (MT) Umno, kata Mohamad Hasan.
Timbalan presiden Umno itu berkata baik buruk rundingan atau pertemuan antara kedua-dua parti tersebut akan dibincangkan sekiranya perkara itu dibangkitkan dalam mesyuarat MT Umno.
“Umno bukan saya, Umno adalah parti, jadi parti kena buat keputusan, apa sahaja pandangan saya tidak penting, pandangan parti itu penting. Ia diputuskan dalam satu musyawarah dan badan tertinggi iaitu MT,” katanya kepada pemberita pada Program [email protected] DUN Paroi 2022 di Dataran Senawang di Seremban hari ini.
Beliau mengulas kenyataan Setiausaha Agung PAS Takiyuddin Hassan bahawa PAS menganggap semua pihak bernaung di bawah gagasan Penyatuan Ummah termasuk Umno sebagai rakan ta’awun (rakan kerjasama) dalam membina negara baik serta diredai tuhan dan perkara itu diputuskan Jawatankuasa Kerja PAS yang bermesyuarat pada Ahad lepas.
Bagaimanapun, Mohamad mengulangi pendirian bahawa Barisan Nasional (BN) setakat ini memutuskan untuk menghadapi PRU15 secara bersendirian.
Sementara itu, beliau berkata BN ketika ini masih belum menyentuh aspek calon dan kerusi bagi menghadapi PRU15.
“Belum lagi lihat soal itu, (calon dan kerusi) sebab mahu lihat boleh menang, kesiapsiagaan itu faktor utama menang kalah untuk hadapi pilihan raya. Tidak guna kita cakap soal calon… kalau jentera tiada, tidak guna juga, kesiapsiagaan jentera amat penting,” katanya.


Seoul bukan ‘musuh utama’, Pyongyang tidak akan serang, kata Kim Yo Jong

Korea Selatan bukan tandingan dan juga bukan “musuh utama” Korea Utara, kata Kim Yo Jong, adik perempuan kepada pemimpin Korea Utara Kim Jong Un, lapor Yonhap. “Jika tiada sesiapa cuba lakukan provokasi terhadap kami, kami tidak akan ambil apa-apa tindakan untuk menyerang.“Kami tidak akan melepaskan walau sebutir peluru ke arah Korea Selatan. Kerana kami tidak menganggapnya sebagai tandingan kepada angkatan tentera kami,” katanya memetik laporan Agensi Berita Pusat Korea (KCNA).Kim berkata demikian sebagai reaksi balas kepada kenyataan ketua pertahanan Korea Selatan mengenai keupayaan tentera negara itu. Beliau berkata walaupun Korea Utara menentang peperangan yang boleh mencetuskan “bencana” kepada Semenanjung seperti yang berlaku pada 1950-an, keadaan boleh berubah, bergantung kepada tindakan Korea Selatan. “Andai Korea Selatan memilih konfrontasi ketenteraan dengan kami, pasukan tempur nuklear kami akan jalankan tugasnya,” katanya.


Selangor kekal tertinggi, kes baru cecah 4,865

4,865 kes baru dicatatkan hari ini menjadikan kes keseluruhan Covid-19 meningkat sebanyak 479,421.Selangor kekal mencatat kes harian tertinggi sebanyak 1,743 kes disusuli Sarawak (512), Kuala Lumpur (477), dan Johor (407).Sementara itu, hanya Labuan (6) dan Perlis (2) dan Putrajaya sahaja yang mencatat kes satu digit hari ini.Negara juga mencatat sebanyak 3,497 kes sembuh menjadikan jumlah keseluruhan kes sembuh meningkat kepada 432,600.Kes aktif dengan kebolehjangkitan pula kini berjumlah 44,827.Dalam pada itu, 531 pesakit ditempatkan di unit rawatan rapi (ICU) termasuk 277 orang memerlukan bantuan alat pernafasan.Malaysia turut mencatat 47 lagi korban akibat Covid-19, menjadikan jumlah mangsa yang maut meningkat kepada 1,994.


Ultra Kirana taja Zahid dan isteri melancong, sambut hari jadi, Raya

Mahkamah Tinggi diberitahu bahawa Ultra Kirana Sdn Bhd (UKSB) telah menaja bekas timbalan perdana menteri Ahmad Zahid Hamidi melancong ke luar negara, sambutan ulang tahun isterinya dan hari raya.Bekas pengarah UKSB Harry Lee Vui Khun berkata penajaan itu merupakan keutamaan sumbangan bulanan daripada syarikat tersebut dari 2014 hingga 2018.“Terdapat juga beberapa bulan kami tidak membuat bayaran tetapi kami telah menggandakan bayaran  pada bulan berikutnya untuk menampung bulan yang kami terlepas.“Secara peribadi saya tidak menyimpan rekod pembayaran itu namun saya tahu David Tan (pengurus pentadbiran UKSB dari 2012 hingga 2018) menyimpan lejar mengenai bayaran bulanan itu yang ditunjukkannya kepada saya dari semasa ke semasa,” katanya ketika membaca pernyataan saksi dalam pemeriksaan utama oleh timbalan pendakwa raya (DPP) Abdul Malik Ayob.Terdahulu, saksi pendakwaan ke-15 itu mengesahkan bahawa UKSB telah menyerahkan wang tunai secara bulanan berjumlah antara S$200,000 dan S$520,000 kepada Zahid dari 2014 kepada 2018 berhubung Kontrak Sistem Visa Luar Negara (VLN).Sebelum ini, saksi ketiga pendakwaan iaitu bekas timbalan setiausaha bahagian hal ehwal imigresen kementerian dalam negeri Siti Jalilah Abd Manap memberitahu mahklamah bahawa Zahid telah melanjutkan kontrak UKSB bagi projek VLN meskipun kontrak sedia ada sah untuk tempoh tiga tahun lagi.Menjelaskan bagaimana sumbangan itu bermula, Lee berkata Zahid telahy membayangkan bahawa beliau memerlukannya untuk dana politik dan meminta saksi tersebut membantu dalam hal berkaitan Umno.“Wang tunai itu disediakan oleh Tan. Setelah siap, Tan akan memberikan sampul mengandungi wang itub dan saya akan menghantarnya. Biasanya, kami bertiga iaitu Wan Quoris (Wan Quoris Shah Wan Abdul Ghani – pengarah UKSB), David Tan dan saya akan pergi sendiri ke rumah Zahid nsmun hanya seorang yang diberikan tanggungjawab menyerahkan wang itu.Saksi itu berkata tarikh penghantaran wang itu tidak ditetapkan dan bergantung kepada keselesaan Zahid.Beliau berkata meskipun pembayaran itu dikatakan untuk dana politik, UKSB tidak pernah memasukkannya ke akaun Umno atau diberikan resit atau perakuan bagi pembayaran tersebut.Lee juga berkata UKSB tidak akan memberikan wang itu kepada Zahid jika beliau tidak memintanya.Beliau berkata kali pertama bertemu Zahid ialah pada Mei 2013 di Hospital Tawakal ketika anak presiden Umno itu kemalangan dan dirawat di situ.Zahid, 69, berdepan 33 pertuduhan menrima rasuah berjumlah S$13.56 juta daripada UKSB ketika menjadi menteri dalam negeri untuk melanjutkan kontrak syarikat itu sebagai pengendali perkhidmatan pusat sehenti (OSC) di China dan membekalkan sistem VLN serta mengekalkan perjanjian kontrak bagi membekalkan sistem bersepadu VLN kepada syarikat sama oleh KDN.Bagi tujuh lagi pertuduhan, Ahmad Zahid didakwa meminta S$1,150,000, RM3 juta, EURO15,000 dan AS$15,000 daripada syarikat sama yang mempunyai kaitan dengan tugas rasmi beliau.Beliau didakwa melakukan semua kesalahan itu di Seri Satria, Presint 16, Putrajaya serta Country Heights Kajang antara Oktober 2014 dan Mac 2018.Perbicaraan di hadapan hakim Mohd Yazid Mustafa bersambung hari ini.


Doktor, 3 individu ditahan kes kad vaksinasi palsu

Polis menahan seorang doktor sebuah klinik swasta dan tiga individu bagi membantu siasatan penipuan pengeluaran kad vaksinasi Covid-19 palsu.Ketua Polis Kelantan Shafien Mamat berkata doktor lelaki berusia lingkungan 60-an yang juga pemilik klinik tersebut ditahan semalam manakala tiga individu yang merupakan penerima vaksin pula ditahan pada Ahad lepas hasil serbuan di klinik tersebut.“Keempat-empat mereka telah dibebas dengan jaminan polis namun siasatan lanjut mengenai kes itu masih diteruskan mengikut Seksyen 420 Kanun Keseksaan kerana menipu,” katanya.Shafien berkata serbuan di klinik tersebut dilakukan selepas pihaknya menerima satu laporan berkaitan pengeluaran kad vaksinasi disyaki palsu, Ahad lepas.Beliau berkata berdasarkan laporan tersebut, Jabatan Kesihatan Negeri Kelantan (JKNK) telah menerima empat aduan daripada sumber berbeza mengenai pengeluaran kad vaksinasi palsu oleh klinik berkenaan antara 1 Oktober lepas dan 11 Januari lepas.Katanya, hasil semakan lanjut mendapati empat individu yang dikatakan menerima vaksin di klinik itu tiada rekod vaksinasi di dalam aplikasi MySejahtera.“Selain penahanan doktor itu, polis turut merampas kad vaksinasi dan lain-lain dokumen berkaitan.“Orang ramai yang mempunyai sebarang maklumat berkaitan kad vaksinasi palsu diminta tampil membuat laporan polis di balai polis berhampiran,” katanya.


Dr M rayu orang ramai bersabar, tak berkumpul ketika beraya tahun ini

Bekas perdana menteri Dr Mahathir Mohamad hari ini menggesa seluruh warga Malaysia untuk tidak berkumpul sewaktu menyambut Hari Raya Aidilfitri sebagai langkah mencegah peningkatan penularan Covid-19 selain turut menasihatkan pengambilan vaksin demi melindungi diri.“Polis tak mampu jaga semua orang, kita yang boleh jaga diri kita. Jika kita tak jaga jumlah pesakit Covid-19 akan meningkat dengan pesatnya.“Ingat satu orang boleh jangkiti 2,000 lebih orang, kematian pun meningkat sehingga 20 kematian (satu hari). Sebab itu arahan supaya kita tak berkumpul amat penting dipatuhi. Kita tak perlu buat lawatan ke rumah kawan-kawan dan sanak saudara, kerana itu bukan lawatan yang baik.“Kita perlu bersabar dalam hari raya tahun ini, kita mahu lihat jangkitan dikurangkan dengan tindakan kita,” katanya dalam sebuah ucapan yang disiarkan secara maya melalui Facebook.Dr Mahathir yang juga ahli Parlimen Langkawi itu turut menasihatkan orang ramai untuk berusaha mendapatkan janji temu vaksinasi bagi melindungi diri.“Vaksin ini beri perlindungan kepada kita, walau tidak 100% tapi ia beri perlindungan lebih 90% kepada kita.”Dalam pada itu, beliau turut mengingatkan krisis dahsyat pandemik yang melanda India dan Brazil boleh berlaku di dalam negara jika langkah perlindungan tidak diambil dan pematuhan SOP diabaikan.“Ratusan ribu orang dapat jangkitan setiap hari, mereka tidak mampu untuk menjaga dan merawat mereka yang jatuh sakit. Ramai daripada mereka terpaksa dibiarkan begitu saja, dan kebanyakan mereka meninggal dunia.“Saya minta, saya rayu kepada semua rakyat tak kira kaum, tak kira parti, tak kira apa, saya harap kita dapat kurangkan kemungkinan dijangkiti dengan patuh SOP.“Kalau boleh kita tinggal di rumah saja,” katanya.Sabtu lalu, nasihat serupa turut disuarakan Ketua Pengarah Kesihatan Dr Noor Hisham Abdullah dalam sidang media mengingatkan orang ramai untuk tidak cuai dan mengabaikan SOP ketika musim perayaan tahun ini.Noor Hisham turut menyuarakan kebimbangan jika pilihan raya diadakan ketika ini sehingga boleh menyebabkan peningkatan kes seperti apa yang berlaku sewaktu Pilihan Raya Negeri Sabah tahun lalu.Beliau menyatakan kepentingan ordinan darurat bagi mengelakkan pilihan raya bagi membendung pergerakan dan perhimpunan orang ramai bagi mengelakkan pandemik dahsyat seperti apa yang berlaku di India.


DUN Selangor bubar, gelanggang PRN dibuka

Gendang Pilihan Raya Negeri (PRN) Selangor sudah dipalu selepas Dewan Undangan Negeri (DUN) dibubarkan secara rasmi hari ini, dua hari lebih awal daripada mandat yang sepatutnya tamat pada 25 Jun ini.
Speaker DUN Selangor Ng Suee Lim telah menyerahkan watikah pembubaran kepada Pengarah Suruhanjaya Pilihan Raya (SPR) Selangor Shafie Taib di Bangunan Sultan Abdul Aziz Shah di Shah Alam, pagi tadi, bagi memberi laluan kepada PRN diadakan.
Ia menyaksikan bermula hari ini Selangor ditadbir oleh kerajaan negeri sementara sehingga kerajaan baharu dibentuk selepas PRN kelak.
Selangor mengikuti Kelantan yang telah membubarkan DUN semalam, diikuti Pulau Pinang serta Kedah dijangka pada 28 Jun, Negeri Sembilan pula dua hari kemudian, manakala Terengganu belum memuktamadkan tarikh pembubaran DUN ketika tempoh akhir penggal akan tamat pada 30 Jun.
Selangor mempunyai 56 DUN dan pada Pilihan Raya Umum ke-14 (PRU-14), Pakatan Harapan (PH) yang terdiri daripada Parti Keadilan Rakyat (PKR), DAP, Parti Amanah Negara (Amanah) dan Parti Pribumi Bersatu Malaysia (Bersatu) menang 51 kerusi meliputi PKR (21), DAP (16), Amanah (lapan) dan Bersatu (enam).
Barisan Nasional (BN) dan PAS pula masing-masing mendapat empat dan satu kerusi.
Sepanjang penggal ini, Selangor telah menyaksikan empat Pilihan Raya Kecil (PRK) diadakan iaitu di DUN Sungai Kandis; Balakong; Seri Setia dan Semenyih berikutan penyandang kerusi dari PH meninggal dunia.
Tiga daripada kerusi tersebut berjaya dipertahankan PH, manakala kerusi Semenyih berjaya dirampas BN.
Ekoran Langkah Sheraton, kerajaan PH Selangor pada 5 Mac 2020 bertindak menyingkirkan Bersatu daripada gabungan itu, menyebabkan mereka kehilangan lima kerusi milik Bersatu yang dimenangi pada PRU-14.
Selain itu, tiga bekas Adun yang dipecat dari PKR iaitu Mohamed Azmin Ali (Bukit Antarabangsa); Muhammad Hilman Idham (Gombak Setia) dan Haniza Mohamed Talha (Ampang Jaya) serta Adun Sementa Dr Daroyah Alwi yang keluar dari parti itu juga turut menyertai Bersatu.
Namun pada tahun lepas, Haniza dan Dr Daroyah telah mengumumkan menyertai Parti Bangsa Malaysia (PBM).
Bilangan kerusi Bersatu semakin mengecil apabila Adun Kuang, Sallehudin Amiruddin meninggalkan parti itu dengan menjadi wakil rakyat bebas, manakala ADUN Jeram Mohd Shaid Rosli dan Adun Batang Kali Harumaini Omar menyertai parti Pejuang.
Pada 16 Februari lepas, kerusi Dewan Undangan Negeri (DUN) Batang Kali diisytiharkan kosong ekoran penyandangnya Harumaini, tidak hadir ke sidang DUN Selangor melebihi tempoh enam bulan. Bagaimanapun, tiada pilihan raya kecil diadakan berikutan pengisytiharan tersebut.
Keadaan politik di Selangor tambah menarik apabila dua ADUN Amanah Mohd Fakhrulrazi Mohd Mokhtar dan Ahmad Mustain Othman, masing-masing mewakili DUN Meru dan Sabak membuat kejutan dengan menyertai PKR, sekutu mereka di dalam PH.
Selain itu, kerusi DAP di Selangor turut berkurangan apabila ADUN Teratai Bryan Lai Wai Chong mengumumkan keluar parti untuk bergerak sebagai wakil rakyat bebas sebelum menyertai Warisan.
Mengikut parti politik, komposisi DUN Selangor sebelum dibubarkan terdiri daripada 19 wakil PKR, DAP (15), Amanah (enam), BN (lima), Bersatu (empat) manakala PAS, Pejuang dan Warisan masing-masing satu kerusi serta seorang wakil rakyat bebas selain satu kerusi diisytiharkan kosong.


Hampir 33% kanak-kanak lengkap divaksinasi, 48.3% terima dos pertama

Seramai 1,166,385 atau 32.9% kanak-kanak berusia lima hingga 11 tahun di negara ini telah lengkap divaksin di bawah Program Imunisasi Kanak-Kanak Covid-19 Kebangsaan (PICKids), setakat semalam.Berdasarkan data menerusi laman sesawang CovidNow, sejumlah 1,714,171 atau 48.3% daripada kumpulan itu telah menerima sekurang-kurangnya satu dos vaksin.Bagi remaja berumur 12 hingga 17 tahun, sebanyak 2,913,093 atau 93.6% telah lengkap divaksin, manakala 3,009,604 atau 96.7% daripada kumpulan itu telah menerima sekurang-kurangnya satu dos vaksin.Sementara itu, 16,094,258 atau 68.4% orang dewasa di negara ini telah menerima suntikan dos penggalak, 22,974,281 atau 97.6% telah lengkap dua dos suntikan vaksin dan 23,250,993 atau 98.8% telah menerima sekurang-kurangnya satu dos vaksin.Sebanyak 10,883 dos harian diberikan semalam meliputi 5,172 dos pertama, 4,709 dos kedua dan 1,002 dos penggalak, menjadikan jumlah kumulatif pemberian vaksin di bawah Program Imunisasi Covid-19 Kebangsaan (PICK) adalah 70,908,659.Sementara itu Portal Github KKM melaporkan lima kematian akibat Covid-19 direkodkan semalam dengan dua di Sarawak dan masing-masing satu di Perak, Perlis dan Selangor.


Ahli Parlimen, pegawai hadiri mesyuarat PAC disahkan positif Covid-19

Seorang ahli Parlimen yang menghadiri mesyuarat Jawatankuasa Kira-Kira Wang Negara (PAC) di Parlimen minggu lalu disahkan positif Covid-19.Difahamkan dua pegawai ahli Parlimen itu turut disahkan positif.“Ahli PAC yang hadir sidang minggu lalu dan turut hadiri prosiding PAC antara 26 dan 28 Julai,” kata satu sumber kepada MalaysiaNow.Kes baru ini adalah susulan pengesahan lebih dari 80 jangkitan di Parlimen sepanjang sidang khas Dewan Rakyat yang dihentikan serta-merta pada 29 Julai berikutan arahan Ketua Pengarah Kesihatan Noor Hisham Abdullah supaya bangunan Parlimen dikuarantin.Noor Hisham berkata sekurang-kurangnya enam kes di Parlimen melibatkan sampel varian Delta berdasarkan ujian PCR Genotyping Assay.


Malaysia catat 2,776 kes baru, Selangor kekal tertinggi

Malaysia mencatat 2,776 kes baru menjadikan kes keseluruhan Covid-19 hari ini meningkat sebanyak 395,718 kes.Selangor mencatat angka tertinggi kes harian sebanyak 762 disusuli Sarawak (615), Kelantan (343) dan Johor (309)Hanya Wilayah Persekutuan Putraja (7), Labuan (2) dan Terengganu sahaja yang mencatatkan kes satu digit hari ini.Sementara itu, Perlis tidak mencatatkan sebarang kes hari ini.Negara juga mencatat sebanyak 1,803 kes sembuh menjadikan jumlah keseluruhan kes sembuh meningkat kepada 369,556.Kes aktif dengan kebolehjangkitan pula kini berjumlah 24,713.Dalam pada itu, 300 pesakit ditempatkan di Unit Rawatan Rapi termasuk 133 orang memerlukan bantuan alat pernafasan.Malaysia turut mencatat 13 lagi korban akibat Covid-19, menjadikan jumlah mangsa yang maut meningkat kepada 1,449 orang.


Kos sara hidup antara masalah utama miskin bandar Lembah Pantai

Setiap pagi, Zuraliati Zulkifli akan membuka gerai kecil-kecilannya di sebelah Stesen Minyak Petronas di Pantai Dalam, Kuala Lumpur.
Dia menjual petai dan aneka kuih-muih secara kecil-kecil sepenuh masa.
Ibu tunggal berusia 49 tahun itu berniaga untuk menyara kehidupan seharian.
Dia mempunyai tujuh orang anak.
Hanya anak bongsu yang masih bersekolah.
Akuinya kehidupan di bandar agak mencabar dari segi kewangan.
Dia yang menetap di PPR Sri Cempaka di Lembah Pantai sejak enam tahun lalu mahu melihat kerajaan yang lebih peka dalam memelihara kebajikan rakyat.
"Kita nak pemimpin dapat membantu dan melihat keadaan rakyat bukan hanya bercakap di mulut. Dengan keadaan ekonomi sekarang, barang semua mahal.
"Dulu RM100 penuh satu troli, sekarang mungkin beberapa barang sahaja," katanya ketika ditemui MalaysiaNow.
Seorang pengawal keselamatan yang bekerja di Apartment Pantai Permai berkata, Rosli Hashim, 48 berharap sesiapa yang memenangi kerajaan pusat dan ahli Parlimen Lembah Pantai terus memberi bantuan kepada mereka yang memerlukan.
"Sebelum mengundi ini, calon-calon jenguklah kawasan ini dan bantu rakyat yang di bawah ini dengan bantuan dan tonjolkan diri," katanya.
Permila Dewi yang menetap di Lembah Pantai selama 20 tahun, seorang warga emas yang menjalankan perniagaan kecil-kecilan berkata, dia juga mengharapkan lebih banyak bantuan kepada golongan susah.

Penduduk Lembah Pantai, Permila Dewi menuntun cucunya ke sekolah.

"Apa bantuan pun tidak dapat. Semasa ada Bantuan Rakyat 1Malaysia, saya tak dapat pun.
“Saya pergi bertanya sendiri (semasa memohon) dan ditanya mengenai macam-macam perkara tapi tetap tak dapat. Saya kerja pun susah, kalau boleh adalah bantuan," katanya.
Menurut bancian 2020, Lembah Pantai mempunyai 148,094 penduduk, dengan 69.4% Bumiputera, 23.2% Cina dan 6.7% India.
Di satu sisi, Lembah Pantai mempunyai kondominium dan pusat komersial mewah yang boleh dilihat daripada Lebuhraya Persekutuan.
Pendapatan isi rumah median penduduk Parlimen itu ialah RM9,801, manakala purata pendapatan isi rumah ialah RM13,081.
Manakala di satu sisi lain, ia turut dihuni golongan berpendapatan rendah 40 peratus terbawah, atau B40.
Gugusan pangsapuri kos rendah dan PPRT boleh dilihat di sisi Lebuhraya Pantai Baru (NPE) membentuk sebahagian besar kawasan di kerusi Parlimen  itu.
Isu kos sara hidup perlu dimanfaatkan oleh mereka yang berhasrat merampas kerusi itu daripada PKR yang menang untuk tiga penggal sejak 2008, dengan dua kali kemenangan di bawah Nurul Izzah Anwar dan kini  Fahmi Fadzil.
Fahmi mendapat 33,313 undi memenangi kerusi itu menewaskan Raja Nong Chik Raja Zainal Abidin daripada Barisan Nasional (27,715 undi) dan Fauzi Abu Bakar daripada PAS (5,277 undi).
Zuraliati berkata, dia mahukan pemimpin yang menolong tanpa mengira jalur politik.
"Penduduk sini ada suasana kekeluargaan tak kira mana-mana pihak, cuma komitmen politik itu pada yang membawa (penyandang kerusi).
"Mereka akan pandang siapa yang menarik hati, bukan sahaja yang membiarkan rakyat selepas pengundian," katanya.

Zurawati dan Rosli kedua-duanya  berpuas hati dengan perkhidmatan ahli Parlimen Lembah Pantai setakat ini yang menurut mereka kerap menunjukkan muka di kawasan mereka.
Bagi seorang penduduk di PPR Kerinchi, Baharudin Md Som, persatuan penduduk di PPR itu menjaga hubungan baik dengan semua pihak namun dia mahukan anak jati Lembah Pantai sebagai calon.
"Jika ada calon luar dari luar Lembah Pantai, tak kira parti mana sekali pun, saya tidak akan undi.
“Orang sini lebih tahu masalah di sini dan lebih mudah jika kita ingin memohon apa-apa," tambahnya.
Antara masalah yang dihadapi ialah parkir dan trafik ekoran kepadatan tinggi penduduk PPR, masalah lif yang sering rosak selain remaja tempatan yang terlibat dalam penyalahgunaan dadah.
Pada PRU15 kali ini, ketua Umno Bahagian Lembah Pantai Ramlan Askolani dijangka dicalonkan BN manakala Perikatan Nasional (PN) dijangka mencalonkan Fauzi Abu Bakar, timbalan yang di-pertua PAS Lembah Pantai.
Tiada pengesahan daripada Fahmi sama ada beliau akan mempertahankan kerusi tersebut.


Tiada kerajaan campuran tanpa Zahid dan Umno, kata Anwar

Perdana Menteri Anwar Ibrahim menzahirkan penghargaan kepada timbalannya Ahmad Zahid Hamidi dalam peranannya memastikan Kerajaan Perpaduan dapat dibentuk selepas Pilihan Raya Umum ke-15 (PRU15).
Presiden Pakatan Harapan itu mengakui beliau dan  Zahid, yang juga Presiden Umno sering kali “diserang” ketika proses rundingan selepas tiada parti yang memperoleh majoriti mudah untuk membentuk kerajaan.
“Tapi saya nak beritahu kalaulah tidak kerana komitmen Zahid selaku Presiden Umno, dan dukungan Ahli Parlimen Umno, sejarah kita tertutup. Jadi kita juga harus iktiraf peranan beliau dan Umno.
“Juga kalau daripada Yang di-Pertuan Agong sendiri, dalam keadaan kritikal itu, Premier Sarawak Abang Jo (Abang Johari Tun Openg) dan Gabungan Parti Sarawak (GPS) yang menjadi faktor penentunya," katanya dalam Amanat Perdana Konvensyen Nasional Kerajaan Perpaduan 2023 di Kuala Lumpur hari.
Kerajaan Perpaduan pimpinan Anwar memiliki sokongan daripada 148 Ahli Parlimen ketika ini, dengan 30 daripadanya merupakan Ahli Parlimen daripada Barisan Nasional.
Konvensyen berkenaan dihadiri lebih 3,500 undangan daripada 19 parti yang membentuk kerajaan.


PAS tak terima label parti Melayu Islam sebagai musuh

Parti komponen Perikatan Nasional (PN) PAS berkata ia tidak boleh menerima pendirian melabelkan parti politik berasaskan Melayu sebagai musuh sekali gus bercanggah dengan kenyataan pengerusi gabungan itu baru-baru ini.
Setiausaha Agung PAS Takiyuddin Hassan berkata seluruh parti diminta akur kepada arahan Mursyidul Amnya, Hashim Jasin yang mengkritik pengerusi PN Muhyiddin Yassin berhubung ucapan yang mengisytiharkan Umno sebagai musuh utama menghadapi pilihan raya umum (PRU) akan datang.
“Kenyataan seumpama itu lebih-lebih lagi dilihat tidak wajar dan janggal sekiranya pihak yang dilabelkan sebagai musuh utama tersebut adalah rakan muafakat dalam kerajaan yang dipimpin bersama,” kata Takiyuddin dalam satu kenyataan malam ini.
Beliau turut menggesa supaya ahli  dan pemimpin PAS supaya sentiasa menghayati dan agenda pernyatuan umat Islam.
"Sehubungan dengan itu PAS tidak boleh menerima pendirian mana-mana pihak yang melabelkan kumpulan Melayu Islam yang lain sebagai musuh utama, apatah lagi dalam perkara yang melibatkan kedudukan dan kuasa orang Islam dalam pemerintahan sesebuah negara yang majoritinya terdiri dari umat Islam seperti Malaysia."
Pada Sabtu lalu, Muhyiddin membidas Umno dan BN dengan berkata mereka kekal menjadi musuh utama PN pada pilihan raya akan datang.
Beliau turut berkata tidak ada gunanya berspekulasi sama ada PN dan BN akan bekerjasama pada PRU akan datang.
Pemimpin Umno yang bersekutu dengan bekas perdana menteri Najib Razak yang kini menjalani hukuman pendajara dan Presiden Umno Ahmad Zahid Hamidi berulang kali menolak sebarang bentuk kerjasama dengan Bersatu, sebuah parti yang ditubuhkan oleh Muhyiddin dan Dr Mahathir Mohamad ketika kemuncak pendedahan skandal 1MDB.
Sementara itu, PAS dilihat cuba memainkan peranan sebagai pendamai antara dua parti Melayu itu selain turut meyakinkan Umno supaya menerima Bersatu dalam Muafakat Nasional, perjanjian yang dimeterai antara PAS dan Umno ketika kedua-duanya menjadi pembangkang sewaktu pentadbiran Pakatan Harapan.


Hampir 56% populasi dewasa lengkap vaksin Covid-19

Sebanyak 55.6% atau 13,022,246 populasi dewasa di negara ini telah melengkapkan dua dos suntikan vaksin Covid-19 setakat semalam, menurut Jawatankuasa Khas Jaminan Akses Bekalan Vaksin Covid-19 (JKJAV).Jawatankuasa itu yang berkongsi maklumat berkenaan di laman Twitter rasminya memaklumkan setakat semalam juga, 18,258,947 individu telah menerima dos pertama, menjadikan kumulatif pemberian vaksin menerusi Program Imunisasi Covid-19 Kebangsaan (PICK) kini sebanyak 31,281,193 dos.Bagi vaksinasi harian pula, sebanyak 441,100 dos diberikan semalam dengan 303,545 merupakan dos kedua.PICK dilancarkan pada 24 Februari lepas bagi memberikan vaksinasi untuk membendung pandemik Covid-19 di seluruh negara.


Tindakan tegas akan diambil terhadap parti politik sentuh isu 3R, kat KPN

Polis akan mengambil tindakan tegas terhadap parti politik yang menyentuh isu 3R iaitu bangsa, agama serta institusi diraja sepanjang perjalanan pilihan raya negeri (PRN) di Kedah, Pulau Pinang, Selangor, Negeri Sembilan, Kelantan dan Terengganu .
Ketua Polis Negara Razarudin Husain berkata oleh itu, parti politik yang bertanding diingatkan supaya tidak memainkan isu sensitif sepanjang tempoh berkempen khususnya berkaitan 3R.
Beliau berkata ini bagi mengelakkan wujudnya kegusaran dan mencetuskan rasa tidak harmoni dalam kalangan rakyat sepanjang proses PRN itu nanti.
"Kita nampak apabila isu 3R dimainkan maka akan berlaku perpecahan dan mewujudkan keadaan tidak harmoni dalam kalangan masyarakat, lagipun saya percaya semua yang bertanding merupakan orang-orang lama (dalam politik).
"Jadi kita mahu PRN kali ini berlangsung dalam keadaan sangat aman dan tidak berlaku ketidakharmonian dalam perjalanan PRN, pengundi juga boleh keluar mengundi dan memilih calon mereka (dengan selamat)," katanya kepada pemberita di Georgetown malam tadi.
Razarudin berkata demikian selepas meninjau persiapan bagi menghadapi PRN oleh Kontinjen Pulau Pinang di Ibu Pejabat Polis Kontinjen negeri yang turut dihadiri Ketua Polis Pulau Pinang Khaw Kok Chin.
Beliau berkata parti politik yang bertanding juga diingatkan agar mematuhi peraturan dan undang-undang sedia ada khususnya yang berkaitan Akta Kesalahan Pilihan Raya 1954 serta Akta Hasutan.
"Kita sendiri ada pegawai perakam dan pegawai zon yang memantau perjalanan kempen sepanjang PRN, mereka berperanan merekodkan serta memantau semua ceramah, jika ada yang didapati menyentuh isu 3R, siasatan akan terus dijalankan sama ada oleh Bukit Aman atau kontinjen negeri itu sendiri," katanya.
Razarudin juga berkata seramai 40,000 pegawai dan anggota polis akan bertugas sepanjang proses PRN di enam negeri terbabit.
Beliau berkata Kontinjen Pulau Pinang juga akan menerima bantuan serta sokongan 663 anggota dan pegawai polis sepanjang PRN iaitu dari Bukit Aman selain anggota dari negeri yang tidak terlibat dengan pilihan raya itu.
"Saya juga berpuas hati dengan taklimat persediaan PRN yang diberikan di peringkat Kontinjen Pulau Pinang dan apa yang telah disyorkan, dicadangkan dan dimohon dari segi bantuan keanggotaan oleh Ketua Polis Pulau Pinang juga sangat ideal, tidak terlampau lebih atau ada kekurangan yang boleh menjejaskan perjalanan PRN," katanya.
Razarudin berkata selain itu, beliau akan melakukan lawatan bagi melihat persiapan PRN di Kelantan dan Terengganu selepas berbuat demikian di Kedah, Selangor serta Negeri Sembilan dan mendapati semuanya berjalan lancar.
Beliau berkata pihaknya menasihati parti politik yang bertanding agar memohon permit ceramah lebih awal bagi memudahkan urusan kelulusan.
''Polis memang melayan setiap permohonan untuk mendapatkan permit dalam tempoh 24 jam namun kita mohon parti politik melakukannya lebih awal untuk mengelak berlakunya pertembungan dengan parti lain di satu-satu kawasan ketika mereka berceramah,'' katanya.
PRN dijangka diadakan serentak di keenam-enam negeri selepas Dewan Undangan Negeri masing-masing dibubarkan bulan lepas.


Pembantu pejabat direman tujuh hari kes sindiket sijil vaksin

Seorang pembantu pejabat direman tujuh hari bermula semalam bagi membantu siasatan dakwaan menerima rasuah daripada orang awam bagi tujuan pendaftaran Sijil Digital Vaksinasi Covid-19 di dalam aplikasi MySejahtera pada Oktober tahun lepas.Perintah reman itu dikeluarkan Majistret Jessica Ombou Kakayun hari ini, selepas membenarkan permohonan Suruhanjaya Pencegahan Rasuah Malaysia (SPRM).Lelaki berusia 31 tahun itu ditahan pada kira-kira 1.30 tengah hari semalam di pejabat SPRM ketika hadir untuk memberi keterangan.Suspek juga dipercayai memberi rasuah kepada sukarelawan di satu pusat pemberian vaksin sebagai balasan mendaftarkan nama individu yang tidak menerima suntikan vaksin Covid-19 bagi mendapatkan sijil digital berkenaan.


79.3% remaja, 95.2% dewasa lengkap divaksinasi

Sebanyak 79.3% atau 2,495,444 individu bagi populasi remaja berumur 12 hingga 17 tahun di negara ini telah lengkap diberi suntikan vaksin Covid-19, setakat 11.59 malam tadi.Berdasarkan data kementerian kesihatan (KKM) melalui laman CovidNow, sejumlah 97.7% atau 22,854,725 individu bagi populasi dewasa pula telah menerima sekurang-kurangnya satu dos vaksin manakala 95.2% atau 22,278,477 individu telah lengkap divaksinasi.Dalam pada itu, 114,704 dos suntikan vaksin diberikan semalam melibatkan 33,258 suntikan dos lengkap, 7,388 menerima dos pertama dan 74,058 pula mendapat suntikan dos penggalak, menjadikan jumlah kumulatif pemberian vaksin bagi Program Imunisasi Covid-19 Kebangsaan (PICK) kini meningkat kepada 51,077,813.Selain itu, jumlah kumulatif dos penggalak pula kini sebanyak 900,201.


‘Kerajaan saya Melayu-Islam’, Anwar beritahu wakil rakyat PKR

Presiden PKR Anwar Ibrahim hari ini memberitahu ahli Parlimen dan ahli Dewan Undangan Negeri (Adun) parti rancangannya untuk menubuhkan kerajaan melalui “pembelotan politik” di Dewan Rakyat berjalan lancar, menjelang panggilan mengadap dengan Agong minggu depan.Beberapa pemimpin parti yang menghadiri mesyuarat hari ini memberitahu MalaysiaNow, Anwar dengan jelas mengatakan kerajaan yang bakal ditubuhkannya ialah “kerajaan Melayu-Islam”.“Beliau berkata ini akan meredakan ketakutan selama ini tentang Anwar terlalu bergantung kepada sokongan DAP,” kata seorang ahli Parlimen PKR dengan syarat tidak dinamakan.Awal hari ini MalaysiaNow melaporkan, DAP parti yang mempunyai jumlah ahli Parlimen terbesar dalam Pakatan Harapan (PH), sebanyak 42 kerusi di Dewan Rakyat, membuat keputusan untuk tidak bersama rancangan Anwar.Difahamkan pemimpin DAP “menyatakan dengan jelas” kepada Anwar parti itu tidak akan menyertai mana-mana gabungan bersama ahli Parlimen Umno “terutama mereka yang terpalit dengan kes rasuah”.Antara yang dilihat menyokong Anwar ialah kumpulan ahli Parlimen yang diketuai Presiden Umno Ahmad Zahid Hamidi yang kini berdepan dengan 47 pertuduhan membabitkan rasuah, pecah amanah dan pengubahan wang haram.Beberapa ahli Parlimen Umno sudah menjauhkan diri daripada Anwar selepas mengetahui nama mereka tersenarai dalam senarai ahli Parlimen yang menyokong rancangan untuk menggulingkan Perdana Menteri Muhyiddin Yassin.Ahli Parlimen Jerantut Ahmad Nazlan Idris, Ahli Parlimen Padang Terap Mahdzir Khalid dan Ahli Parlimen Jempol Salim Shariff menafikan mereka menyokong Anwar.Sementara itu, sumber sama memberitahu MalaysiaNow dalam mesyuarat hari ini, Anwar mendakwa, Zahid yang juga sekutunya dalam Umno pada tahun 1990an, tiada dalam “senarai yang akan dipersembahkan kepada Agong”.“Beliau turut menafikan DAP tidak menyokong rancangannya untuk kudeta Parlimen,” kata sumber itu dan menambah Anwar “sangat yakin sepanjang mesyuarat dalam talian itu.”“Anwar berkata, DAP akan menyokong kerajaan Melayunya tetapi tidak akan menjadi sebahagian daripada Kabinet.”Akan tetapi kenyataan dikeluarkan Setiausaha Agung PKR Saifuddin Nasution Ismail tidak menyatakan apa-apa berkenaan dengan komposisi sokongan Anwar.“Anwar menyatakan hasrat pembentukan sebuah kerajaan yang kukuh dan stabil merangkumi seluruh kekuatan yang menumpukan agenda rakyat,” kata kenyataan itu.Semalam, Anwar berkata Sultan Abdullah Ahmad Shah berkenan untuk beliau mengadap pada hari selasa, 13 Oktober, di mana beliau akan mempersembahkan perincian dakwaan memiliki sokongan “kukuh dan meyakinkan” daripada anggota Dewan Rakyat untuk membentuk kerajaan baru.Tiga minggu sebelum ini, Anwar mengisytiharkan kerajaan pimpinan Muhyiddin tumbang dan beliau bakal membentuk sebuah kerajaan yang sangat kukuh.


Asean capai konsensus 5 perkara mengenai krisis Myanmar

Pemimpin negara-negara anggota Asean mencapai lima kata sepakat mengenai krisis Myanmar selepas rampasan kuasa pada mesyuarat khas pemimpin blok serantau itu di Jakarta semalam.“Kami, sebagai sebuah keluarga Asean, mengadakan perbincangan tentang perkembangan di Myanmar baru-baru ini dan menzahirkan keprihatinan mendalam kami terhadap situasi di negara itu, termasuk laporan kematian dan peningkatan keganasan.“Kami mengakui peranan positif dan konstruktif Asean dalam memudahkan penyelesaian damai demi kepentingan rakyat Myanmar dan mata pencarian mereka dan oleh itu, bersetuju dengan ‘Konsensus Lima Perkara’,” demikian menurut pernyataan pengerusi mengenai Pertemuan Pemimpin-Pemimpin Asean yang dikeluarkan oleh laman sesawang pengerusi Brunei Darulsalam di www.asean2021.bn hari ini.Mengenai situasi di Myanmar, kesemua pemimpin mencapai kata sepakat seperti berikut:Pertama, menghentikan serta-merta keganasan di Myanmar dan semua pihak mengambil langkah untuk bertenang.Kedua, dialog konstruktif antara semua pihak yang berkenaan akan dimulakan untuk mencari jalan penyelesaian damai demi kepentingan rakyat.Ketiga, duta khas pengerusi Asean akan memudahkan perantaraan proses dialog dengan bantuan ketua setiausaha Asean.Keempat, Asean akan memberikan bantuan kemanusiaan melalui Pusat Penyelarasan Bantuan Kemanusiaan Mengenai Pengurusan Bencana Asean (Pusat AHA).Kelima, duta khas dan delegasi akan melawat Myanmar untuk bertemu dengan semua pihak yang berkenaan.Mesyuarat Pemimpin Asean itu berlangsung di Sekretariat Asean di Jakarta dan dipengerusikan oleh Sultan Brunei Sultan Hassanal Bolkiah.“Kami juga mendengar gesaan supaya semua tahanan politik dibebaskan termasuk warga asing. Kami juga menekankan kepentingan usaha berterusan Myanmar dalam menangani situasi di Negeri Rakhine, termasuk memulakan proses penghantaran balik, secara sukarela, selamat dan bermaruah mengikut perjanjian dua hala dengan Bangladesh,” menurut satu kenyataan.Sehubungan itu, pemimpin Asean juga berharap untuk menyambung semula penghantaran balik pelarian secepat mungkin.“Kami sekali lagi menzahirkan penghargaan kami kepada setiausaha agung Asean atas usahanya dalam memimpin pelaksanaan cadangan Penilaian Keperluan Awal (PNA).“Kami juga mengharapkan pelaksanaan Penilaian Keperluan Komprehensif (CNA) dan menggalakkan setiausaha agung Asean untuk terus mengenal pasti bidang-bidang yang boleh memudahkan secara berkesan proses penghantaran balik pelarian dari Negeri Rakhine.“Kami juga menekankan kepentingan usaha menangani punca utama keadaan di Negeri Rakhine,” menurut kenyataan itu.


Lionel Messi dinobat Pemain Lelaki Terbaik Fifa 2022

Bintang Argentina, Lionel Messi dinobatkan sebagai Pemain Lelaki Terbaik Fifa 2022 pada Anugerah Bola Sepak Terbaik Fifa 2022 di Salle Pleyel di Paris, Perancis.
Menurut Agensi Anadolu (AA), pemain berusia 35 tahun itu merangkul anugerah berprestij itu buat kali ketiga selepas 2009 dan 2019 selepas rakan sepasukannya Paris Saint-Germain, Kylian Mbappe dan penyerang Perancis Real Madrid, Karim Benzema.
Messi mengetuai pasukan bola sepak kebangsaan Argentina merangkul kejuaraan Piala Dunia ketiga mereka dalam sejarah pada Piala Dunia Fifa 2022 di Qatar pada Disember.
Anugerah Pemain Wanita Terbik Fifa 2022 dimenangi pemain tengah Sepanyol Barcelona Alexia Putellas yang menggondol anugerah itu dua kali berturut-turut.
Video peringatan legenda Brazil Pele, yang meninggal dunia Disember lepas, turut ditayangkan selepas ucapan perasmian Presiden Fifa Gianni Infantino.
Bekas penyerang legenda Brazil Ronaldo Nazario naik ke pentas dan menyampaikan anugerah khas yang didedikasikan untuk Pele kepada bekas isterinya, Marcia Aoki.
Penjaga gol Manchester United dari Britain, Mary Earps memenangi anugerah Penjaga Gol Wanita Terbaik Fifa 2022 manakala penjaga gol Aston Villa dari Argentina, Emiliano Martinez, yang sebelum ini memenangi anugerah Sarung Tangan Emas Piala Dunia Fifa 2022, memenangi anugerah Penjaga Gol Lelaki Terbaik..
Anugerah Puskas Fifa 2022, untuk gol terbaik yang dijaringkan pada 2022, dimenangi pemain bola sepak kurang upaya dari kelab Warta Poznan Poland, Marcin Oleksy.


Kekurangan bekalan, tenaga kerja punca kenaikan harga, kata bos Mydin

Isu kekurangan bekalan dan tenaga kerja merupakan punca utama kenaikan harga barangan asas seperti ayam dan sayur-sayuran kata Pengarah Urusan Mydin Mohamed Holdings Bhd, Ameer Ali Mydin.Beliau berkata, sekiranya masalah itu dapat ditangani kerajaan, sudah tentu isu kenaikan harga barangan akan selesai terutama apabila bekalan menepati permintaan.Mengulas mengenai kenaikan mendadak harga ayam dan sayur-sayuran baru-baru ini, Ameer menasihatkan orang ramai supaya mendapatkan fakta dan penjelasan yang jelas mengapa ia berlaku.“Kalau cakap mengenai sayur brokoli, kubis bunga atau lobak, ini semua barangan import. Harganya memang naik di negara mereka atas pelbagai faktor, jadi tak boleh nak marah menteri KPDNHEP,” katanya dalam program “Dialog Tiga Penjuru” anjuran Astro Awani malam ini.“Manakala kenaikan harga sayur tempatan seperti kobis dan timun yang ditanam di Cameron Highlands pula disebabkan kejadian banjir dan tanah runtuh.”Justeru, Ameer berkata, masalah tersebut menyebabkan kekurangan bekalan dan tenaga kerja menjadikan ia isu yang bukan terletak di bawah kementerian perdagangan dalam negeri dan hal ehwal pengguna.“Semua orang salahkan ‘orang tengah’ tetapi isu sebenarnya pengusaha tanaman tidak boleh teruskan aktiviti bertanam disebabkan tiada pekerja.“Jadi perlu cari jalan untuk naikkan bekalan kerana akan turunkan harga,” katanya dan menambah kerajaan boleh pertimbang untuk sediakan tanah terbiar untuk diberi kepada golongan tersebut usahakan tanaman yang lebih banyak.Mengulas lanjut, Ameer berkata, indeks harga makanan yang dinyatakan menerusi laporanPertubuhan Makanan dan Pertanian, menunjukkan harga komoditi makanan di peringkat global pada masa ini adalah lebih rendah berbanding 2011 dan 2008.“Kenaikan ini amat terasa kerana harga tersebut naik secara tiba-tiba, namun itulah fenomena yang berlaku di peringkat global.”Sementara itu, Ameer turut menjelaskan kebanyakan peniaga sangat terjejas ekoran penularan Covid-19 dan mereka masih berusaha untuk mengimbangi kerugian yang dialami sejak tahun lalu.Katanya, pelaksanaan penjarakan sosial di kedai makan, contohnya, akan menyebabkan kedai itu tidak beroperasi dengan kapasiti penuh sekali gus menjejaskan pendapatan.“Mungkin ada peniaga yang cuba ambil keuntungan melampau, tetapi tidak semua begitu.“Keadaan sekarang sangat mencabar, jadi kos perniagaan agak terjejas,” tambahnya.Sementara ituMenteri KPDNHEP Alexander Nanta Linggi, menegaskan kementerian itu terus melaksanakan pemantauan harga dan sesi libat urus bagi memastikan harga barangan asas tidak naik secara mendadak.Bagaimanapun, beliau akui kementerian tidak mampu untuk menangani isu ini secara sendirian dan meminta orang ramai supaya melaporkan kepada pihak berkuasa jika mendapati peniaga menaikkan harga secara sesuka hati.“KPDNHEP secara sendirian tidak boleh tangani isu ini secara bersendirian. Bagaimanapun, kami boleh beri jaminan dari segi penguatkuasaan undang-undang.“Sebab itu perlu lapor kepada KPDNHEP jika tahu sebarang maklumat. Kami akan siasat,” tegasnya.


Mahkamah tetapkan 25 November putuskan permohonan Thomas batal saman Najib

Mahkamah Tinggi Kuala Lumpur menetapkan 25 November untuk keputusan permohonan bekas Peguam Negara (AG) Tan Sri Tommy Thomas bagi membatalkan saman yang difailkan Najib Razak berhubung dakwaan salah guna jawatan awam kerana mendakwanya atas pertuduhan melibatkan 1Malaysia Development Berhad (1MDB).
Hakim Ahmad Bache menetapkan tarikh itu selepas mendengar hujahan kedua-dua pihak bagi permohonan Thomas untuk membatalkan saman tersebut. peguam Yudistra Darma Dorai mewakili Najib manakala Alan Adrian Gomez mewakili Thomas.
“Keputusan permohonan itu ditetapkan pada 25 November, pukul 9 pagi,” kata hakim.
Sebelum itu, Yudistra berhujah bahawa Thomas mempunyai sejarah "menyerang" Najib yang kini menjalani hukuman penjara 12 tahun di Penjara Kajang.
Peguam itu berkata Thomas yang dilantik sebagai AG pada 2018, bertemu bekas perdana menteri Dr Mahathir Mohamad pada 2015 untuk membincangkan mengenai Najib yang dikatakan sebagai “penipu” serta pada 2016 Thomas
Beliau berkata Thomas membuat komen demikian terhadap Najib semasa beliau menjadi AG, dalam bukunya, My Story: Justice in the Wilderness.
Sementara itu, Gomez berhujah bahawa pertuduhan berkaitan 1MDB bukan ‘pendakwaan politik’ dan tidak digugurkan walaupun selepas tempoh Thomas sebagai AG berakhir pada Februari 2020.
“AG Idrus Harun meneruskan pertuduhan itu. Beliau mempunyai budi bicara untuk menggugurkan pertuduhan tetapi tidak berbuat demikian," katanya.
Thomas, melalui notis permohonan untuk membatalkan saman itu yang difailkan pada 18 Nov 2021, antara lain mendakwa jika saman Najib diterus dan dibicarakan, ia akan menyebabkan kes jenayah yang dihadapi bekas Perdana Menteri itu dan dibicarakan di Mahkamah Tinggi tergendala.
Pada 22 Oktober 2021, Najib memfailkan saman tersebut yang mendakwa pertuduhan terhadapnya adalah sebahagian daripada langkah yang dirancang lebih awal oleh Thomas dan ia selari dengan rancangan kerajaan Pakatan Harapan ketika itu.
Najib, 69, mendakwa beliau telah dituduh secara salah di mahkamah dalam kes yang membabitkan 1MDB, International Petroleum Investment Company (IPIC), salah guna kuasa di bawah Akta Suruhanjaya Pencegahan Rasuah Malaysia 2009 serta pengubahan wang haram di bawah Akta Pengubahan Wang Haram, Pencegahan Pembiayaan Keganasan dan Hasil Daripada Aktiviti Haram 2001.
Beliau memohon satu deklarasi bahawa Thomas telah melakukan misfeasans dalam jawatan awam dan ganti rugi RM1.9 juta termasuk fi rundingan untuk pasukan audit bagi menyemak dokumentasi dalam penyediaan fakta untuk menangani pendakwaan terhadapnya.


Mahkamah tolak rayuan ibu mualaf kembalikan status masuk Islam 2 anak

Mahkamah Rayuan hari ini menolak rayuan seorang ibu yang mualaf dan Pendaftar Muallaf Wilayah Persekutuan terhadap keputusan Mahkamah Tinggi yang membatalkan penukaran agama Islam secara unilateral dua kanak-kanak.Panel tiga hakim yang diketuai hakim Mohamad Zabidin Mohd Diah dalam keputusan sebulat suara berkata Mahkamah Rayuan terikat dengan keputusan Mahkamah Persekutuan dalam kes guru tadika M Indira Ghandi.“Kami berpendapat bahawa hakim Mahkamah Tinggi dan Mahkamah Rayuan ini terikat dengan keputusan Mahkamah Persekutuan dalam kes Indira Gandhi.“Kami mendapati tiada kesilapan rayuan oleh yang arif hakim Mahkamah Tinggi. Oleh itu kami mendapati tiada merit dalam rayuan ini. Kedua-dua rayuan ditolak. Keputusan hakim Mahkamah Tinggi dikekalkan. Tiada perintah mengenai kos,” kata Hakim Mohamad Zabidin pada prosiding secara maya hari ini.Dua lagi hakim yang turut bersidang ialah S Nantha Balan dan Nordin Hassan. Pada 16 Oktober 2018, Mahkamah Tinggi Kuala Lumpur membenarkan semakan kehakiman oleh bapa kepada kanak-kanak itu, seorang penganut Buddha, untuk membatalkan perakuan penukaran agama Islam secara unilateral terhadap dua anaknya yang dilahirkan dalam perkahwinan sivil oleh wanita tersebut, yang beragama Buddha ketika itu.Hakim Mahkamah Tinggi Azizah Nawawi ketika itu (sekarang hakim Mahkamah Rayuan) berkata tidak menjadi pertikaian bahawa sijil pertukaran agama kanak-kanak itu dikeluarkan tanpa kebenaran bapa kanak-kanak berkenaan.Hakim Azizah berkata beliau terikat dengan keputusan panel lima hakim Mahkamah Persekutuan dalam kes Indira Gandhi pada Januari 2018 yang memutuskan bahawa persetujuan kedua-dua ibu bapa diperlukan sebelum anak yang dilahirkan dalam perkahwinan sivil boleh memeluk agama Islam.Dalam kes Indira, seorang ibu beragama Hindu telah memfailkan permohonan semakan kehakiman yang sama untuk mencabar tindakan bekas suaminya seorang mualaf yang telah membuat penukaran agama Islam secara unilateral terhadap tiga anaknya.Dalam prosiding hari ini, bapa kepada dua kanak-kanak itu telah memfailkan semakan kehakiman untuk membatalkan penukaran agama dua anaknya yang memeluk agama Islam pada Mei 2016, tanpa pengetahuan dan persetujuannya. Identiti keluarga itu tidak didedahkan selepas Mahkamah Tinggi mengeluarkan perintah pada 21 Mei 2018.Pada 14 September 2018 Mahkamah Rayuan memberikan hak penjagaan penuh kepada si bapa, selepas membenarkan rayuannya untuk mengetepikan keputusan Mahkamah Tinggi Shah Alam yang memberikan hak penjagaan kepada si ibu.Perintah itu kekal selepas Mahkamah Persekutuan menolak permohonan si ibu untuk kebenaran mengemukakan rayuan.Peguam Nizam Bashir mewakili pendaftar mualaf, manakala peguam kanan persekutuan Nik Isfahanie Tasnim Wan Ab Rahman mewakili ketua pengarah Jabatan Agama Islam Wilayah Persekutuan, ketua pengarah kementerian pendidikan dan kerajaan.Peguam K. Shanmuga mewakili si bapa, manakala peguam Arham Rahimy Hariri mewakili ibu mualaf itu.


Gelombang haba terus cetus kebakaran hutan di Sepanyol, Perancis

Kebakaran hutan setakat ini telah memusnahkan lebih 22,000 hektar hutan di Sepanyol sejak gelombang haba melanda seminggu lalu, menurut perkhidmatan kecemasan kebangsaan.
Suhu melebihi 44 darjah Celcius di selatan dan barat daya Sepanyol manakala suhu di seluruh negara mencatatkan bacaan sekitar 40 darjah Celcius, dan faktor cuaca panas dan kering sepanjang Mei dan Jun memungkinkan kejadian kebakaran hutan secara meluas, lapor Xinhua.
Di Andalusia, kebakaran berhampiran pusat peranginan Mijas setakat ini telah memusnahkan kira-kira 3,000 hektar kawasan hutan dan menyebabkan kira-kira 2,000 penduduk dipindahkan dari rumah mereka.
Jurucakap Pertanian dan Imigresen Kerajaan Andalusia Carmen Crespo berkata pihaknya percaya kebakaran itu "tidak dicetuskan oleh faktor semula jadi."
"Kami perlu melihat sama ada ia adalah kerana kecuaian atau sengaja dicetuskan," kata Crespo, sambil memaklumkan anggota bomba berhempas pulas cuba memadamkan api di dua lokasi berkenaan.
Di barat laut Sepanyol, Galicia, pihak berkuasa cuba menangani tujuh kejadian kebakaran hutan di ibu kota Ourense yang dilaporkan telah merosakkan beberapa kediaman.
Tiada kematian dilaporkan setakat ini, manakala tiga anggota bomba dikejarkan ke hospital untuk mendapatkan rawatan.
Sementara itu, kebakaran di barat daya Perancis pada Ahad tidak menunjukkan tanda-tanda akan reda.
Menurut penguatkuasa di wilayah Gironde, dua kejadian kebakaran telah memusnahkan lebih 11,000 hektar (27,182 ekar) hutan, lapor Agensi Anadolu.
Sebuah video di Twitter memaparkan kebakaran dan asap menyelubungi hutan berhampiran pantai di la Teste-de-Buch.
Lebih 3,400 hektar tanah musnah akibat kebakaran itu.
Di Landiras, pihak berkuasa telah memindahkan 2,100 penduduk di Cabanac, wilayah Gironde pada Ahad.
Lebih 1,200 anggota bomba, empat pesawat Canadair dan dua pesawat Dash kini berusaha memadamkan kebakaran.
Seramai 14,000 orang termasuk pelancong dan penduduk tempatan telah dipindahkan sejak kebakaran tercetus pada Selasa.
Perdana Menteri Elisabeth Borne mengesahkan kejadian kebakaran itu akibat percikan api dari sebuah kenderaan elektrik.


Bekas PM Palestin Ahmed Qureia meninggal dunia

Bekas perdana menteri Palestin Ahmed Qureia meninggal dunia pada usia 85 tahun, kata Presiden Palestin Mahmoud Abbas pada Rabu.
Abbas menyampaikan ucapan takziah kepada rakyat Palestin sambil berkata Qureia mendedikasikan hidupnya mempertahankan perjuangan Palestin.
Abbas turut memuji Qureia atas sokongannya dalam mempromosikan pembentukan Negara Palestin termasuk sumbangan terhadap Pertubuhan Pembebasan Palestin, lapor Agensi Berita WAFA.
Qureia antara tokoh utama dalam Perjanjian Oslo dan beliau telah membela perjuangan rakyat Palestin di arena nasional dan antarabangsa, kata Abbas.
Jenazah pemimpin itu akan dikebumikan di bandar Ramallah, Tebing Barat pada Khamis.
Qureia, yang menyertai gerakan pembebasan nasional Palestin Fatah pada 1968, pernah berkhidmat sebagai perdana menteri antara 2003-2006.


PDRM perketat sekatan jalan, bendung penularan wabak antara negeri

Polis Diraja Malaysia (PDRM) memperketat penguatkuasaan kawalan sekatan jalan raya di seluruh negara dalam usaha mencegah penularan wabak Covid-19, sekali gus memastikan tidak berlaku ‘kluster antara negeri’.Ketua Polis Negara Abdul Hamid Bador berkata sebelum ini ada tanggapan dan dakwaan menyatakan anggota keselamatan itu bertindak sambil lewa dalam penugasan anggota serta pegawainya di sekatan jalan raya.Beliau berkata sehubungan itu, semua pesuruhjaya polis dan ketua polis negeri diarahkan untuk mengerah anggota dan pegawai mereka mengawal setiap sekatan jalan raya dengan lebih ketat.“Saya tidak menolak kemungkinan berlaku pergerakan rakyat curi balik ke negeri di pantai timur, mungkin esok berlaku cubaan rentas ke Perak dan Pulau Pinang. Saya akan pastikan pegawai tinggi setiap negeri dan juga dari Bukit Aman turun pantau operasi.“Saya tidak mahu PDRM dipersalahkan, dan tidak sanggup lihat sekali wujud ‘kluster interstate’ (antara negeri) seperti sebelum ini,” katanya pada sidang media khas di Bukit Aman hari ini.Hamid berkata ada juga aduan mengatakan terdapat anggota polis hanya duduk di dalam khemah dan melambai tangan tanpa memeriksa pemandu kenderaan yang melalui sekatan jalan dan tindakan itu disifatkan sebagai tidak bertanggungjawab.Beliau berkata penugasan sekatan jalan raya mengikut syif ditetapkan dan perlu dipatuhi oleh anggota polis kerana ia adalah arahan yang jelas.“Jika di waktu puncak misalnya perlu ada seramai mungkin untuk menjaga sekatan jalan raya supaya keadaan trafik boleh menjadi lancar daripada kebiasaan. Jika tiba waktu solat sistem penggiliran diwujudkan bagi memberi ruang kepada mereka untuk beribadat,” katanya.Hamid berkata beliau tidak teragak-agak mengambil tindakan tegas terhadap pesuruhjaya polis dan ketua polis negeri yang didapati mengambil mudah soal penugasan anggota mahupun pegawai di bawah kendalian mereka.Sementara itu, diminta mengulas mengenai tindakan ahli politk dilihat gemar mempolitikkan banyak perkara pada saat PDRM berusaha membantu kerajaan mengawal penularan Covid-19, Abdul Hamid berkata ahli politik perlu lebih bertanggungjawab atas perkara yang dipolitikkan.“Tindakan segelintir ahli politik bertindak mempolitikkan sesuatu perkara demi kepentingan sendiri itu adalah sesuatu yang tidak wajar kerana terdapat banyak perkara lagi lebih penting untuk dititikberatkan oleh PDRM.Abdul Hamid berkata ahli politik juga diminta agar tidak melanggar peraturan yang ada semasa melakukan aktiviti politik terutama dalam situasi negara belum bebas daripada Covid-19.


KWSP salur RM155.18 bilion kepada pengurus dana luaran pada 2020

Kumpulan Wang Simpanan Pekerja (KWSP) mengumumkan sebanyak RM155.18 bilion telah disalurkan kepada pengurus portfolio luaran setakat 31 Disember 2020, yang mana peruntukan ini telah dilaburkan ke dalam ekuiti dan instrumen pendapatan tetap, mewakili 15.55% daripada keseluruhan aset pelaburan KWSP.Pengerusi KWSP Ahmad Badri Mohd Zahir berkata pengurus dana luaran itu terus memastikan prestasi yang baik dan memberikan hasil tetapi masih berada dalam lingkungan objektif pemulangan risiko KWSP di tengah-tengah ketidaktentuan pasaran global yang berpunca daripada Covid-19.“Seiring dengan pertumbuhan saiz dana, KWSP akan terus memperuntukkan sebahagian daripada dana tersebut kepada pengurus portfolio luaran bagi mengoptimumkan pulangan dan meningkatkan prestasi aset.KWSP yakin bahawa pengurus dana akan terus mencatatkan prestasi cemerlang serta mengekalkan standard yang tinggi dalam menguruskan portfolio KWSP, selain memastikan aset-aset terus mampan untuk jangka panjang.Untuk Anugerah Pengurus Dana Luaran 2021, sebanyak 19 anugerah yang merangkumi sembilan kategori bagi pendapatan tetap dan 10 kategori untuk ekuiti diberikan kepada pengurus dana luaran terbaik sebagai penghargaan atas prestasi mereka yang luar biasa.Bagi tahun kewangan berakhir 2020, KWSP telah mengisytiharkan kadar dividen sebanyak 5.20% dengan jumlah agihan sebanyak RM42.88 bilion untuk simpanan konvensional, dan 4.90% bagi simpanan syariah dengan jumlah agihan mencecah RM4.76 bilion.“Secara kumulatif, agihan KWSP pada 2020 adalah berjumlah RM47.64 bilion,” katanya.


Setiausaha politik menteri pertahanan buat laporan polis terhadap Lokman Adam

Setiausaha Politik Menteri Kanan (Keselamatan) hari ini membuat laporan polis terhadap bekas ahli Majlis Kerja Tertinggi Umno Lokman Noor Adam susulan penyebaran video yang memfitnah Ismail Sabri Yaakob.Syed Mohd Fazmi Sayid Mohammad membuat laporan polis itu di Ibu Pejabat Polis Daerah Dang Wangi kira-kira jam 2.30 petang selepas meneliti video berdurasi satu jam 42 saat ketika berada sekitar PWTC kira-kira jam 11 pagi, semalam.Syed Mohd Fazmi berkata video yang dimuat naik menerusi laman Facebook Lokman Adam itu mendakwa Ismail Sabri yang juga Naib Presiden Umno cuba meyakinkan ahli Parlimen Umno untuk menjadi calon Bersatu sekiranya tidak dipilih menjadi calon pada Pilihan Raya Umum ke-15.“Setelah meneliti isi kandungan video itu saya dapati dengan jelas pemilik akaun Facebook tersebut membuat fitnah dan hasutan terhadap Ismail Sabri bermula minit ketiga sehingga akhir video,” katanya selepas membuat laporan polis itu.Beliau berkata siasatan perlu dilakukan terhadap Lokman mengikut akta-akta berkaitan dengan fitnah iaitu Akta Hasutan 1948, Akta Anti Berita Tidak Benar (Akta 803) dan Akta Suruhanjaya Komunikasi dan Multimedia1998 kerana membuat tuduhan terbuka.Ketua Polis Dang Wangi Mohamad Zainal Abdullah ketika dihubungi mengesahkan menerima laporan itu.


Kes harian menurun ke paras 2,300

2,342 kes baru Covid-19 direkodkan hari ini menjadikan jumlah keseluruhan kes sebanyak 2,810,689.Pesakit yang sembuh pula mencatat 2,342 kes hari ini menjadikan jumlah keseluruhan kes sembuh sebanyak 2,810,689.Dalam pada itu, kes yang memerlukan rawatan di unit rawatan rapi (ICU) adalah sebanyak 184 kes di mana 132 daripadanya disahkan Covid-19.Sementara itu pesakit yang memerlukan bantuan pernafasan adalah sebanyak 87 kes di mana 52 adalah kes Covid-19.Dari 2,342 kes harian yang dilaporkan pada hari ini, 34 kes (1.5%) adalah daripada Kategori Tiga, Empat, dan Lima, dan 2,308 kes (98.5%) lagi adalah terdiri daripada Kategori Satu dan Dua.


Perpecahan dalam PRN Johor rugikan Umno-PAS dalam jangka panjang, kata penganalisis

Perpecahan antara Umno dan PAS dalam Pilihan Raya Negeri (PRN) Johor dijangka akan merugikan kedua-dua pihak dalam jangka panjang, kata beberapa penganalisis politik.Mereka berkata, ini kerana kedua-dua parti itu mempunyai sokongan akar umbi yang kuat selain menjadi pilihan paling popular dalam kalangan pengundi Melayu.Penganalisis politik dari UUM, Ahmad Martadha Mohamed berkata situasi ini juga akan mencetuskan suasana persaingan terbuka yang mana ia menawarkan peluang kepada parti lain untuk tampil sebagai pemenang.“Ini bermakna pengundi Melayu akan pecah antara Perikatan Nasional (PN) dan Barisan Nasional (BN) justeru sukar untuk tentukan senario PRU15 nanti,” katanya kepada MalaysiaNow.Sementara itu, penganalisis politik dari UiTM, Mujibu Abd Muis, berkata kerjasama PAS dan Umno di peringkat kebangsaan dijangka tidak akan bertahan lama memandangkan kedua-dua parti itu merebut sasaran pengundi sama iaitu Melayu.Malah katanya, Pakatan Harapan (PH) bukan lagi dilihat sebagai musuh politik utama memandangkan Bersatu disifatkan sebagai pesaing utama untuk merebut undi Melayu dan masih mampu mengancam Umno.“Selain itu, masih tiada isu melibatkan undi Melayu di negeri-negeri seperti Kedah, Kelantan dan Terengganu yang memerlukan kerjasama Muafakat Nasional (MN) lebih daripada sekadar pakatan strategik untuk menentang ancaman PH,” katanya kepada MalaysiaNow.“Malah, dilema kerjasama PAS untuk bekerjasama dengan Umno atau PN juga sudah mencetuskan konflik dalaman parti yang jelas menunjukkan ahli terbahagi kepada dua kelompok berbeza.”Baru-baru ini, Umno Kelantan membuat keputusan untuk tidak meneruskan kerjasama dengan PAS negeri menerusi MN berkuat kuasa serta merta selepas parti Islam itu menjalin kerjasama dengan Bersatu.Keputusan itu mencapai kata sepakat selepas Umno negeri mengadakan mesyuarat khas dengan PAS di kediaman rasmi Menteri Besar Kelantan Ahmad Yaakob.Hubungan antara PAS dan Umno dilihat semakin retak apabila kedua-dua parti itu bertembung pada PRN Melaka pada November tahun lalu, memandangkan parti Islam itu memutuskan untuk bertanding di bawah logo PN.Keadaan juga semakin keruh apabila cadangan PAS untuk bertanding di semua kerusi yang gagal ditawan BN semasa Pilihan Raya Umum ke-14 (PRU14), tidak diterima menerusi rundingan bersama antara mereka.Malah, PAS hanya ditawarkan untuk bertanding di empat daripada 56 kerusi DUN meskipun menjelaskan formula tersebut adalah bagi memastikan PH tidak kembali berkuasa di Johor.Mujibu berkata, Umno sudah dijangka tidak akan bekerjasama dengan PAS di PRN Johor memandangkan kekuatan mereka di negeri itu dilihat sangat kukuh dan stabil dan mampu capai kemenangan secara solo.“Malah PAS di Johor dianggap tidak mampu memberikan kekuatan tambahan kerana sekiranya PAS bergerak secara solo tanpa BN atau PN, ada kemungkinan situasi sama pada PRU14 akan terjadi.“Malah, kehadiran Bersatu, Warisan, Muda dan wakil rakyat dari Bebas juga akan memberi kelebihan kepada Umno-BN tanpa perlu gabungan tambahan,” tambahnya.Mengulas mengenai keputusan Umno bergerak solo, Martadha berkata, ia mungkin terdorong oleh pencapaian pada PRN Melaka yang menyaksikan BN menang besar sekali gus meningkatkan lagi keyakinan mereka untuk bertanding di pilihan raya seterusnya tanpa bantuan parti lain.“Umno selepas PRU14 dilihat agak lemah dan ini menyebabkan mereka sanggup bekerjasama dengan PAS bagi meraih sokongan untuk lawan Pakatan Harapan.“Selepas PRN Melaka, Umno yakin boleh bergerak solo, malah dengan PAS semakin ke arah PN, maka kerjasama MN tidak lagi dilihat relevan,” katanya.Namun begitu, beliau turut menekankan bahawa keputusan PAS memilih Bersatu berbanding Umno mungkin kerana parti itu ingin dihormati sebagai rakan sekutu yang setaraf dan bukannya sekadar sebuah “parti bawahan”.


Operasi institusi pendidikan bawah KPM

Sesi persekolahan secara bersemuka bagi institusi pendidikan di bawah Kementerian Pendidikan (KPM) di kawasan Perintah Kawalan Pergerakan (PKP) hanya melibatkan murid yang menduduki peperiksaan utama tahun 2020 dan 2021 serta peperiksaan antarabangsa yang setara.Peperiksaan itu termasuk Sijil Pelajaran Malaysia (SPM), Sijil Vokasional Malaysia (SVM), Sijil Kemahiran Malaysia (SKM), Sijil Tinggi Persekolahan Malaysia (STPM), Sijil Tinggi Agama Malaysia (STAM) dan Diploma Vokasional Malaysia (DVM).Bagi kawasan Perintah Kawalan Pergerakan Bersyarat (PKPB) atau Perintah Kawalan Pergerakan Pemulihan (PKPP) pula, pengoperasian institusi pendidikan dan semua kategori Institusi Pendidikan Swasta (IPS) yang berdaftar dengan KPM termasuk sekolah antarabangsa adalah berdasarkan takwim institusi masing-masing.KPM dalam kenyataan hari ini memaklumkan murid sekolah berasrama penuh dan asrama sekolah harian di kawasan PKP yang akan menduduki peperiksaan tersebut dibenarkan pulang ke asrama mulai 16 Januari dan surat kebenaran khas akan dikeluarkan oleh pihak sekolah bagi membolehkan murid merentas negeri atau daerah untuk pulang ke asrama.“Selain itu, semua murid sekolah rendah dan murid Tingkatan 1 hingga Tingkatan 4 di sekolah menengah di kawasan PKP akan mengikuti pembelajaran melalui kaedah Pengajaran dan Pembelajaran di Rumah (PdPR) mengikut kesesuaian guru dan murid mulai 20 Januari. Ketetapan ini juga terpakai kepada murid Semester 2 SVM dan Semester 2 DVM tahun 2020 di Kolej Vokasional,” menurut kenyataan itu.Menurut kenyataan itu lagi, bagi Pentaksiran Kemasukan Sekolah Khusus (PKSK) ke Tingkatan 1, calon berdaftar yang masih belum menduduki pentaksiran itu akan mengikuti pentaksiran antara 20 hingga 29 Januari ini.Sementara itu, bagi kemasukan ke Tingkatan 4 pula, pentaksiran akan diadakan pada 15 hingga 25 Februari ini, selain surat kebenaran khas akan dikeluarkan KPM bagi membolehkan calon merentas negeri atau daerah untuk hadir ke pusat pentaksiran yang ditetapkan.Dalam pada itu, bagi tujuan pengoperasian sekolah, semua guru hendaklah kembali ke stesen tempat bertugas masing-masing sebelum 20 Januari ini, katanya.“Guru yang terlibat dengan peperiksaan SPM/SVM/SKM/STPM/STAM/DVM tahun 2020 dan 2021 di kawasan PKP perlu hadir ke sekolah untuk melaksanakan pengajaran dan pembelajaran (PdP) secara bersemuka. Surat kebenaran khas akan dikeluarkan oleh pihak sekolah bagi membolehkan guru merentas negeri atau daerah untuk hadir ke sekolah,” menurut KPM lagi.Selain itu, pelajar Kolej Matrikulasi di kawasan PKP yang berada di kolej perlu kekal di kolej masing-masing untuk mengikuti pembelajaran secara hibrid, manakala pelajar Institut Pendidikan Guru (IPG) di kawasan PKP, pengajaran dan pembelajaran bagi semua program pengajian akan dilaksana secara dalam talian mulai 17 Januari ini.Bagaimanapun, KPM menyatakan semua tadika swasta yang berdaftar dengan KPM boleh terus beroperasi secara bersemuka.KPM turut menyarankan agar semua ketetapan tersebut turut diikuti oleh sekolah-sekolah yang tidak berdaftar dengan KPM, termasuk sekolah di bawah kerajaan negeri.


5 lagi lebuh raya bakal laksana sistem pembayaran terbuka tol

Lima lagi lebuh raya bersetuju untuk mengambil bahagian dalam pelaksanaan sistem pembayaran terbuka tol yang akan dimulakan pada pertengahan September ini.
Menteri Kerja Raya Alexander Nanta Linggi berkata persetujuan baharu itu melibatkan Lebuhraya Damansara-Puchong (LDP), Skim Penyuraian Trafik KL Barat (SPRINT), Lebuhraya Shah Alam (Kesas), Terowong SMART dan Lebuhraya Kuala Lumpur-Putrajaya (MEX).
“Seperti yang pernah saya maklumkan sebelum ini, sistem pembayaran terbuka ini akan dilaksanakan secara berfasa melibatkan pelbagai syarikat konsesi lebuh raya.
“Rundingan seumpama ini merupakan usaha berterusan kementerian dan perlu diadakan bagi memastikan pelaksanaan sistem Multi Lane Fast Flow (MLFF) dapat dijayakan,” katanya menerusi Facebook rasminya hari ini.
Pada 24 Mac lepas, Nanta mengumumkan enam lebuh raya termasuk Lebuhraya Butterworth-Kulim seperti yang diumumkan oleh pihak PLUS akan melaksanakan ‘open payment system’ atau sistem pembayaran terbuka tol di lebuh raya masing-masing bagi memberikan pilihan cara pembayaran tol kepada pengguna.
Beliau berkata ini menjadikan keseluruhan jumlah lebuh raya yang bakal terlibat dalam pelaksanaan sistem pembayaran terbuka itu adalah 11.
Selain itu, beliau turut mengumumkan keputusan lokasi pelaksanaan pembuktian konsep (POC) MLFF telah pun diputuskan dengan Lebuhraya Sungai Besi dipilih sebagai lokasi POC yang pertama.
“Pelaksanaan POC ini akan dibuat pada penghujung Oktober 2023 bagi menilai sistem MLFF sebelum ia dilaksanakan bagi kesemua lebuh raya di Malaysia.
“Kementerian juga sedang mengadakan rundingan bersama syarikat konsesi yang lain bagi mendapatkan satu lagi lebuh raya bagi pelaksanaan POC MLFF. Keputusan lokasi POC kedua ini akan saya umumkan dalam masa terdekat,” katanya.


Majlis hari jadi cetus kluster Covid-19 di Ranau

Majlis hari jadi dipercayai menjadi pencetus kluster Kimolohing di Ranau yang melibatkan 49 kes positif Covid-19 setakat hari ini, kata Menteri Kerajaan Tempatan dan Perumahan Sabah Masidi Manjun.Jurucakap Covid-19 Sabah itu berkata kes indeks bagi kluster jenis komuniti tersebut merupakan seorang lelaki tempatan yang dikesan positif Covid-19 pada 18 Oktober lepas.“Berdasarkan siasatan awal, kes indeks mengadakan majlis sambutan hari jadi pada 12 hingga 14 Oktober lepas di rumahnya. Pada 16 Oktober pula, kes indeks menghadiri majlis hari jadi di rumah saudaranya,” katanya dalam sebuah kenyataan.Masidi berkata kes indeks mula bergejala sejak 17 Oktober dan menjalani saringan pada hari berikutnya serta didapati positif.Beliau berkata saringan kontak rapat telah dilakukan dengan 48 orang daripada lokaliti sama didapati positif menjadikan kumulatif sebanyak 49 kes.Sementara itu, Masidi berkata 565 kes baru direkodkan di negeri itu hari ini menjadikan kumulatif 215,079 kes manakala 820 pesakit sembuh sekali gus mencatatkan kumulatif sembuh 204,633 orang.


Rusia buka koridor kemanusiaan dari Mariupol mulai Isnin

Kementerian pertahanan Rusia pada Ahad mengumumkan pembukaan koridor bantuan kemanusiaan dari bandar Mariupol bermula Isnin, lapor Agensi Anadolu (AA).Pengarah Pusat Pengurusan Pertahanan Rusia, Mikhail Mizintsev berkata koridor berkenaan mula dibuka pada 10 pagi waktu Moscow dari bandar Mariupol ke timur dan barat.Mizintsev menyeru pihak berkaitan mematuhi gencatan senjata bermula 9.30 pagi waktu tempatan.Menurut Pertubuhan Bangsa-Bangsa Bersatu (PBB), sekurang-kurangnya 902 orang awam telah terbunuh dan sekitar 1,459 cedera sejak Rusia melancarkan operasi ketenteraan di Ukraine pada 24 Februari.Angka sebenar dikhuatiri lebih tinggi.Lebih 3.38 juta rakyatnya telah melarikan diri sejak krisis tercetus, dengan lebih dua juta pelarian mencari perlindungan di Poland, hampir 530,000 ke Romania dan lebih 362,000 di Moldova.